barren.eus - 18,2 milioi euroko aurrekontua izango du Elgoibarko Udalak 2019an, aurtengoa baino %3 handiagoa\nArgitaratua: 2018-12-21 12:13\nAtzoko Osoko Bilkuran onartu zuen Elgoibarko Udalak 2019an izango duen aurrekontua: 18.247.799,89 eurokoa. Hain zuzen ere, %3ko hazkundea izango du udal aurrekontuak 2019an, hazkunde apala 2017 eta 2018ko aurrekontuek izan zutenarekin alderatuta. 2018koetan, %12koa izan zen igoera, hein handi batean Aita Agirre eraikina birgaitzeko obrengaitik. 2019koetan, 4.227.287 euro jarriko ditu Udalak inbertsioetarako. EAJren eta PSE-EEren botoekin onartu ziren aurrekontuak, eta EHBilduko zinegotziek kontra bozkatu zuten.\nInbertsioen atalean, bi obra nagusi dira aipagarrienak: Aita Agirre eraikina eta Olaizaga igerilekua handitzeko obrak. Diru kopuru handiena igerileku handitzeko proiekturako izango da: 1.000.000 euro. Urtarrilean hasiko dute lizitazioa eta obrak abuztu ondorenean hastea aurreikusten dute (14-16 hilabeteren barruan bukatu beharko lituzkete). Aita Agirreri dagokionean, 2019ko aurrekontuan sartu dute azkeneko partea: 750.000 euro. Iosu Arraitz Hirigintza zinegotziaren arabera, obrak martxa onean doaz eta okerrik ezean otsailaren azkenerako amaituta behar lukete. Hiru urteko obra da Aita Agirrekoa, eta guztira, 4 milioi euro inguruko kostua izan du. Epe luzerako obretan izaten dira aurreikusitakotik "desbiderapenak", direla ezarritako epeetan edo aurrikusitako diru-kopurutan, eta kasu honetan ere izan dira, baina "anekdotikoak". 2017ko udan hasi zituzten obrak eta 18 hilabeteko epean bukatzea aurreikusi zuten, baina Arraizek zehaztu zuen pare bat hilabeteko atzerapena daramatela.\nBestelako inbertsio nagusiak hauek dira:\nArriagako industrialdearen urbanizazio lanak: 585.000 euro. 1970ean eraiki zuten industrialdea eta ordutik ez da inolako lanik egin han. Argiztapena, asfaltatua... aldatuko dituzte, eta obrak faseka egingo dituzte, goiko aldekoan egin beharrekoekin hasita. Lan horiek bertako jabeek finantzatuko dituzte, baina Udalak aurreratuko du dirua, gero kobratzeko.\nKaleen konponketa: 250.000 euro. Asfaltatze lanak izango dira, hein handi batean. Urazandin zentratuko dira lan handienak (espaloiak konpondu eta zabalduko dituzte), baina San Pedro kaleko eta Pedro Mugurutza bukaerako espaloiak ere konponduko dituzte. Era berean, Gabriel Krutzelaegiko barandak lijatu eta margotuko dituzte.\nUmeentzako ur jolasak Mintxetan. 250.000 euro. Mintxetako igerilekuetan umeentzako ur jolasen parkea jarriko dute, adin guztietako umeentzat.\nEraikinen erosketak: 200.000. Santa Klarako komentua erosteko falta zen dirua da.\nLanda auzoetako lanak: 200.000.\nEguneko zentroa: 200.000. Uparitzaga kaleko babes ofizialeko etxebizitzen azpiko lokalean eraikiko dute eguneko zentro berria, 30 lagunentzako lekuarekin. Gaur egun, 20 plaza daude beteta eta ez dago itxaron zerrendarik.\nIMH ingurua urbanizatzeko lanak: 60.000. Tenis pista eta ingurua berrituko dituzte, aisialdi-gune bat sortuz.\nSanta Klarako kontxaren urbanizazioa: 40.000 euro.\nFatxadak berritzeko diru-laguntzak: 75.000. Iaz ere jaso zuten aurrekontuetan eta 2019rako ere jasoko dituzte. Deba ibaiko fatxadak konpontzeko diru-laguntzak dira, eta momentuz definitzeke badute ere, izan daiteke diru-laguntza hauek alde zaharreko etxebizitza guztiei zabaltzea, alde zaharrean daudelako behar gehien dituzten etxeak, isolamendu eskasena dutenak. Horretarako egon badaude Eusko Jaurlaritzaren eta Espainiako Gobernuaren laguntzak, baina laguntza horiek osatu nahi ditu Udalak. 2018an, 16 laguntza eman dituzte: 4 erdialdeko etxeetan, 4 Sigmako etxebibizitzetan eta 8 Urazandin.\nGazteentzako ohiko etxebizitzaren alokairurako diru-laguntzak: 75.000 euro. 2017an egin zuten lehenengo deialdia eta 11 onuradun izan ziren. 2018an, berriz, 14 lagunek eskatu zituzten, baina 15 onuradun izan ziren azkenean.\nBestalde, parte-hartzea sustatzeko partida ere izango da 2019an ere, 200.000 eurokoa. 2018an, zortzi proiektu bozkatzeko aukera eman zuen Udalak eta hiru hauek izan ziren bozkatuenak: bolatokiko parkearen urbanizatzea (otsailean hasiko dituzte obrak), Aizkorri eta Urazandi lotuko dituen oinezkoen pasealekua (urtarrilaren 7an hasiko dituzte obrak) eta Bernardo Ezenarro kalearen urbanizatzea (urtarrilean hasiko dira lanean). Hiru proiektu horien aurrekontuaren batura 205.000 eurokoa da.\n• Udal Kirol Patronatua:\nUdal Kirol Patronatuak 618.237 euroko transferentzia jasoko du Udaletik 2019an. Guztira, 1.312.687 euroko aurrekontua izango du Patronatuak. Horren harira, azpimarratu zuten aipatzekoa duela autofinantziazio-maila: %76koa.\nPSE-EEk egindako eskaerei erantzuna emanez, Ikastolari eta Herri Eskolari zuzendutako diru-laguntzen irizpideak parekatzera egin du Udalak. PSE-EEk salatu izan du Herri Eskolak diru gutxiago jasotzen zuela publikoa bera denean. 2019rako diru-laguntzak ikasle kopuruaren arabera kalkulatu dituzte. Ikastolak 991 ikasle ditu eta 41.000 euro jasoko ditu. Herri Eskolak, aldiz, 526 ikasle ditu eta 21.762 euroko laguntza jasoko du (iaz baino 14.000 gehiago)


4 antolaketa akats sukaldean | Bezzia\nTony Torres | | hasiera\nEtxea ordenatuta, garbia, ondo apaindua eta zure gustukoa izatea da gakoa zure etxean, atsedenaren eta deskonexioaren tenpluan gozatzeko. Sukaldea edozein etxetako gela garrantzitsuenetako bat da eta errazago nahastuta eta zaborrez betea ikus daitekeena. Hori ekiditeko, oso garrantzitsua da gauza bakoitzerako leku zehatz bat edukitzea, non dena ondo ordenatuta dagoen eta erraz mantendu ahal izateko.\nEz dezagun geure burua engainatu, gauza bat da, etxea txukun eta polita edukitzea gustatzen zaiguna eta beste bat oso desberdina, egunean ordu asko igarotzea gustatzen zaiguna, oihala arropa gainean dugula. Antolaketa trikimailu batzuk eta dedikazio denbora batzuk dituela, sukaldea ondo antolatuta eduki dezakezu. Beraz, askoz denbora gutxiago kostatuko zaizu mantendu garbi eta antolatuta egunero ahalegin handirik egin beharrik izan gabe.\n1 Ez egin antolaketa akats horiek sukaldean\n1.1 Antolatu ondo sukaldeko armairuak\n1.2 Utzi gauzak mostradorean\n1.3 Janaria hozkailuan gordetzea, ontzi egokirik erabili gabe\n1.4 Erabili espazioak ondo sukaldean antolaketa akatsak ekiditeko\nEz egin antolaketa akats horiek sukaldean\nGauzak mostradorean uztea, elikagaiak hozkailuan gordetzeko ontziak ez erabiltzea edo despentsan hain ikusgarriak ez diren tokietan jartzea dira sukaldean antolaketa-akatsenetako batzuk. Hasieran kaltegabeak diruditen xehetasun txiki horiek, baina hori azkenean sukaldea prestatzeko leku desegokia bihurtzen dute.\nHauek dira akats ohikoenak sukaldearen antolaketan. Ezagunak iruditzen bazaizkizu, aholku eta trikimailu batzuekin nola konpondu ditzakezun ere esaten dizugu.\nAntolatu ondo sukaldeko armairuak\nArmairu eta tiraderez betetako sukalde izugarria baduzu edo leku gutxi baduzu, plangintza ezinbestekoa da. Dena ondo antolatuta egoteko modurik onena gauzak kategorien arabera banatzea da. Sakonera txikiko altzariak dira egokiena janariak kontserbak, irina eta pasta bezalako biltegiratzeko. Oso garrantzitsua da kontserbatzen dena ondo ikustea janaria iraungi ez dadin eta / edo nahigabeak dirudite janari intsektuak.\nBeste akats bat da janaria gordetzeko ontzi egokiak ez erabiltzea. Ontziak hondatu, hezetasuna hartu eta ingurune ezin hobea sortzen dute, intsektuak askatasunez ugaltzen diren lekuan. Eskuratu ontzi hermetikoak, edukiontziak eta kaxak aukeraketa ona bertan janaria gorde eta egoera ezin hobean gorde dezakezu.\nUtzi gauzak mostradorean\nKafea, txigorgailua, fruta ontzia eta espezien poteak, mostradorean pilatu eta sukaldea gutxi funtzionatzen duten eguneroko erabilerako gauzak. Saiatu funtsezkoena eskura uzten eta beste nonbait gorde ezin dena. Ongi planifikatuz gero, armairu bat erabil dezakezu etxetresna txikiak erabili ondoren. Garbiago egongo dira eta zure sukaldea antolatuago egongo da.\nJanaria hozkailuan gordetzea, ontzi egokirik erabili gabe\nIreki hozkailua eta aurkitu jaki nahasiez beteta, jogurten kaxak bakarra dagoen tokian, arrautzen plastikoa, piper zati bat ezerezaren erdian. Hozkailua zikina eta usain txarra uzteaz gain, beste elikagai batzuk kutsatu eta osasunerako arriskua bihur daitezke. Eskuratu beira saltzeko ontziak. Saltxitxak bezalako janariak jartzeko.\nPlastikozko ontzi berezi txikiak ere erosi ditzakezu tipula, baratxuria edo limoiak gordetzeko. Horrela, jaki bakoitza ondo gordeko da, usainik bota gabe eta hozkailua garbi egongo da uneoro. Saihestu gehiegi betetzea, antolatzea errazagoa izateaz gain, garaiz kontsumitu ez diren jakiak botatzea ekidingo duzu.\nErabili espazioak ondo sukaldean antolaketa akatsak ekiditeko\nZure sukaldea oso zabala ez bada eta gehien erabiltzen direnetarako tokia falta bazaizu, egin dezakezu jarri antolaketarako elementuak, mahaia argi edukitzeko aukera ematen dutenak. Edalontziaren harraskaren gainean kakoak dituen barra, edalontziak jartzeko altxatzailea, espeziak antolatuta mantentzeko apal batzuk. Erraz aurki ditzakezun materialak dira, merkeak dira eta sukaldean antolaketa akats horiek ekiditeko irtenbide bikainak eskaintzen dituzte.\nArtikuluaren bide osoa: Bezzia » hasiera » 4 antolaketa akats sukaldean\nNekeari aurre egiteko elikagai nagusiak


Antzuolako inguruak ezagutzeko Arrolaren irteera, domekan - Antzuola - Goiena.eus\nAntzuolako inguruak ezagutzeko Arrolaren irteera, domekan\nEneida Iturbe 2003-11-27 17:16\nArrolak urteko azkenaurreko irteera egingo du domekan, azaroak 30. Antzuolan bertan egingo dute ibilaldia, herriko inguruak hobeto ezagutzeko helburuarekin. Mendi-buelta egin nahi duen orok domekan, goizeko 09:00etan, Herriko Plazan egon beharko du.\nAntzulako inguruak ezagutzeko irteera egingo du Arrolak domeka honetan. Ibilbidea Herriko Plazan hasiko dute eta Aristiberrira joango dira; handik Misora igoko dira. Rancho Alegren egingo dute hamarretakoa eta horren ondoren Landatxotik behera itzuliko dira.\nParte hartzeko ez dago izena eman beharrik; joan nahi duen guztiak goizeko 09:00etan Herriko Plazan egon beharko du. Berez, aurreko astebururako pentsatua zuten irteera hori, baina atzeratu egin dute.


Ibilbide berbera, kutsatu gabe - Gipuzkoako Hitza\n2019, martxoak 15 Albisteak, gipuzkoa, Gizartea 305\nJendetza biltzen da, egunero, Irungo Zaisa, Fermin Calbeton edo Zabaltza plazako autobus geltokietan. Astelehenetik igandera, ehunka irundarrek erabiltzen dute L1 linea, Bidasoko Ospitalera, lanera nahiz San Miguel ingurura joateko. Hiriko linea gisa gehien erabilia da; urtean, milioi bat bidaiari baino gehiago mugitzen ditu.\nBada, zerbitzu horrek erabateko aldaketa izan berri du. Duela bi aste, lau autobus berri aurkeztu zituen Irungo Udalak, erabat elektrikoak, eta, ordutik, Zaisa-Ospitalea ibilbidea egiten ari dira autobus berri horiek. Zerbitzu horri esker, linea osoa erabat elektrikoa duen Euskal Herriko lehen hiria da Irun. Jose Antonio Santano Irungo alkatearen hitzetan, “mugarria” da zerbitzu berria.\nAsteartea da, eta goizeko lehen ordutik ilara luzea sortu da Zabaltza plazan. Badator autobusa, baina lo ez daudenak soilik ohartu dira horretaz. Erabateko isiltasunean, geldialdia egin, eta 25 bat lagun igo dira autobusera. Badoa ospitalera, baina ez orain arte bezala; ingurumenarekiko lehen baino errespetu handiagoarekin zeharkatzen ari da hiria, orain gutxiko kutsadura eta isuri kaltegarririk gabe.\nOso isilak dira autobus berriak. Erabiltzaileen elkarrizketez harago, ez da ia ezer entzuten, ezta motorraren soinua ere. Rosa Amelia Paz gidariak barrez azaldu du erabiltzaileak, oraindik, ez direla ohitu: “Ez dute entzuten autobusa, eta askotan ohartu ere ez dira egiten iritsi naizela”. Erabiltzaileek ere bat egin dute gidariaren hitzekin. “Zabalagoa da autobusa, eta oso soinu gutxi entzuten da”, adierazi du Maria Angeles Zabalak. Egunero erabiltzen du L1 linea, eta pozik dago orain arteko zerbitzuarekin. “Lehentasuna kutsadura saihestea da, eta etorkizunean autobus guztiak horrelakoak izatea espero dut”, gaineratu du.\nErabiltzaileek bezala, gailu berrira egokitu behar izan dute gidariek ere. Oraindik horretan ari direla azaldu du Pazek, baina trebetasunez ari da gidatzen ibilgailu berria. “Oro har, atseginagoa da gidatzea, eta dena da samurragoa. Gainera, zenbat eta gutxiago kutsatu, orduan eta hobea izango da denontzat”.\nOspitalera iritsi bezain laster, autobusa kargatzea da gidarien betebeharra. Ibilgailuak kargatzeko gailua jarri dute bi geltoki nagusietan, Zaisakoan eta Bidasoko Ospitalekoan, eta ia erabat kargatzeko aukera ematen du minutu gutxian. Bost minutu eskasean, %10etik %94ra igo da bateriaren marratxoa. Hamabost kilometroko autonomia daukate ibilgailu berriek. Irungo Udaleko Mugikortasun Saileko ordezkari Cristina Labordak azaldu duenez, gainera, autobus zaharrek zituzten ezaugarri berberak dituzte lau autobus berriek.\nEtorkizuna ere elektrikoa\nLabordaren esanetan, CO2 isuriak murrizteko ekin diote autobusak berritzeari. “Udalak beti defendatu izan du mugikortasun eraginkorrarekin duen konpromisoa”. Autobusaren onura nagusia “berotegi efektuko gasen isuria eta kutsadura akustikoa murriztea” dela azaldu du Mugikortasun Saileko ordezkariak. Herritarrek, oraingoz, harrera ona egin diote zerbitzu berriari.\nHalere, kexu dira zenbait erabiltzaile, adinekoak eta ospitalera doazenak bereziki. “Autobusak zabalak badira ere, eskailera asko dauzkate eserlekuetara iristeko, gehiegi”, dio Jose Manuel Clemosek. Ez da kontu horrekin kezka azaldu duen erabiltzaile bakarra. “Zentzugabea da ospitalera doan pertsona batek esertzeko eskailera horiek igo behar izatea”, gehitu du Blanca Lopezek —egunero erabiltzen du zerbitzua—. Beste askok bezala, hark ere autobusa egoera horietara egokitzeko dei egin dio udalari.\n“Hamar urtean IrunBus zerbitzu guztia elektrikoa izatea da gure proposamena”. Etorkizunari begira, argi dauka udalak. Erakunde gisa, gainera, “arduratsu” jokatzeko beharra daukatela nabarmendu du Labordak. “Linea berri honekin, inoiz baino zentzu handiagoa hartu dute mugikortasun eraginkorraren aldeko gure mezuek”.


Boluntarioak behar dira euskara praktikatu eta ibartar sentitu nahi dutenei laguntzeko - Galtzaundi Euskara Taldea\nBoluntarioak behar dira euskara praktikatu eta ibartar sentitu nahi dutenei laguntzeko\nBoluntarioak behar dira ibartar zenbaitek euskaraz hitz egiteko duten erraztasuna handitzeko eta Ibarrara etorri berriak herriko eguneroko bizimoduan hobeto moldatzen laguntzeko. Laguntzeko prest daudenen denbora-librea dena delakoa izanda ere, beren prestutasuna agertzera animatu nahi dira herritarrak. Boluntarioek egin beharrekoak honakoak dira: euskara praktikatu nahi dutenekin tertulia informalak izan; edo Ibarran denbora gutxi daramaten herritarrei Ibarrako eta Euskal Herriko ohituren berri eman.\nLaguntza emateko prest daudenak posta elektronikoz edota telefonoz izena-ematea nahi dute Ibarran.\nTelefonoa: 661 745 875\nIbarrako Euskara Batzordea\nSaforen poesia jorratuko du irakurle taldeak


Ziordia herriari omenaldia - Ziordia - Guaixe.eus\nZiordia herriari omenaldia\nErkuden Ruiz Barroso 2022-06-22 12:15\nZiordiko sukaldariak, senideak, udal ordezkariak eta, eskuinetik bigarrena, Jose María Alegría omenaldian. UTZITAKOA\nJose María Alegría 'Pinttu' musikariak Ziordiko sukaldarien liburuari soinu banda jarri dio, eta Kubako talde batekin 'Navarra hasta la cocina' abestia sortu du. Ziordian denbora asko pasatzen zuen Pinttuk, eta "zor" bat zuen.\nBenjamin Urdiain, Juan Manuel Mendibe, Valentin Agirre, Jose Ignacio Urdiain, Antonio Iglesias, Javier Arbizu sukaldari ziordiarrak, Oyarbide familia eta Zalacain jatetxeak omendu zituen Nafarroako ostalaritza eta turismo sektoreak. Ekitaldiak soinu banda izan zuen: Navarra hasta la cocina abestia, Jesus María Alegría Pinttuk musikariak sortuta eta Kubako Imaelillo taldeak musikatua. Berak izen bereko liburua kaleratu zuen, eta omenaldiaren sustatzailetako bat izan zen ere.\nPintturen eta Ziordiaren arteko harremana aspaldikoa da: "Banuen bertan osaba bat: Gabriel Urteaga. Txistua jotzen zuen eta ni festa guztietara joaten nintzen. Ziorditik Araiara negarrez itzultzen nintzen". Musikariak Araiako ibaiari abesti bat eskaini zion, "ibaia Nafarroaruntz joaten delako". Araiako gaztea Nafarroako Erreinua zela esan du ere. Hortaz, Nafarroarekiko maitasuna eta harremana oso estua da. "Dena gustatzen zait, festa guztietara joaten nintzen: Ziordia, Olazti, Altsasu...". Herrian "giro polita" egoten zela esan du musikariak, "nire osabak jende askori musika erakutsi zion. Habanerak, mexikarrak eta abar abesten zituzten, egun guztia abesten zeuden"; eta abesten duen herria ez da inoiz hilko. "Ez dezala Ziordik inoiz galdu hori".\nZiordiko osaba eta izebaren etxean gizon bibotedun baten koadro bat zegoela azaldu du musikariak: "Gitarra bat zuen eskuetan. Ziordiko mirariaren aitzindaria izan zen". Gizon hura Parisera, Londresera eta Californiara joan zela azaldu du, eta bertan ostatu bat ireki zuen, Euskal Herritik joaten zirenen egoitza izaten zena. "Gero Benjamin, Javier eta abar atera ziren". Ziordiko sukaldariak. "Oso saltseroak izan dira, eta beti esan dute nafarrak direla, Nafarroakoak, Ziordikoak".\nEgunero abesti bat\nPandemia hasi zenean Pinttuk bi lagun depresio oso indartsuarekin zituen. "Esaten zidaten ezin zutela gehiago, ezin zutela iraun, eta hasi nintzen egunero abesti bat bidaltzen". Gosaldu bitartean sortzen zituen abestiak gitarrarekin jotzen zituen, eta prestatu eta zuzendu gabe bidaltzen zizkien. "Jubilatuaren bizitza horrelakoa da...". Noizbehinka lagun gehiagori bidaltzen zizkion, eta horrela Kubako musikari bati bidali zion ere. Navarra hasta la cocina. Ziordiako sukaldarien istorioak liburua kaleratu zuenean, abesti bat egin behar zuela pentsatu zuen ere. "Abestia egin nuen eta Kubara bidali nuen, eta bertan Ismaelillo taldeak salsarekin nahastu zuen, eta sukaldari hauei eskaini nizkien".\n"Liburua martxan hasi zenean, haiek ere ez zuten sinisten liburua aterako zenik, abestia atera zitzaidan". Behar bat izan zen abestia egitea. Ziordiari dion "maitasunatik eta zorretik" sortu zuela azaldu du musikariak. "Emozionatzen zarenean gauzak ateratzen dira".\nBeste moduko omenaldi bat dela esan du Pinttuk, "eta Ziordia zabaltzeko eta sustatzeko ere beste modu bat. Merezi dutelako. Oso sukaldari garrantzitsuak izan ziren, lehenengo Michelin izarrak lortu zituzten Madrilen, lan egiten adituak ziren, ez zegoen marketing-ik". Oso umilak zirela gaineratu du: "Nik esaten nien umilegiak izan direla, lana nabarmentzea eta omentzea oso polita dela".\nAurreko egunean Nafarroako ostalaritza eta turismo sektoreak egindako omenaldian Pinttuk Ziordiko jota jo zien, "duela 61 bat urte jotzen nuen, eta modu inprobisatuan, ahal nuen bezala ordezko hortzak erortzearen beldurrarekin eta adinaren ajearekin... jo nuen. Nola ez nuen joko!". Emozioaren "fruitua" izan zela esan du, izan ere, "Ziordin oso zoriontsu izan nintzen".\nPinttu Mugarik gabeko musikariak Gobernuz Kanpoko Erakundearen presidentea da. "Duela 28 urte Habanan egon nintzen eta bertan haurrek instrumentuak lortzeko zuten arazoa ikusita zerbait egin behar nuela pentsatu nuen". Hasieran "denetarik" egiten zutela esan du nstrumentuak jaso eta behar zuten herrialdetan banatu, musikarien jantziak... "Musikak indar handia du".\nDuela 22 urte Erroman egon ziren, eta hor sortu zitzaien giza eskubideen aldeko zerbait egitea. "Bertakoekin hitz egiten egon nintzen eta esan nien gu prest geundela. Bertan sortu zen Giza eskubideak instrumentu hoberena kanpaina". Arrakasta "izugarria" izan zuela azaldu du, eta herrialde askotan egon zirela. "Hor hasi ginen giza eskubieen aktibistak izaten". Garai horretan ez zuten pentsatzen horretara bideratuko zutenik.\nKolonbia, Argentina, Palestina, Siria... Mugarik gabeko musikariak elkartea herrialde askotan egon da. Gainera, musika instrumentuen lehenengo bankua egin dute, Gasteizen. "Bankuaren bidez egin genuen lehenengo ekimena Siriako haurrei tona bat instrumentu bidaltzea izan zen. Hiru musika eskola bonbardeatu zituzten, eta gure laguntzarekin berriz altxatu zituzten". Ondoren, ISISek harrapatu zituen emakume kurduekin lanean aritu ziren, eta hurrengo proiektua Mexikon eginen dute, "nahiz eta Mexiko lehentasunezko herrialde bat ez izan, bertako haurrekin zerbait egin behar dugu". Bestetik, Cabo Verde, Afrikan, emakume eko feminista elkarte batekin lanean ari dira, eta esklabotasunaren kontrako proiektu bat jarriko dute martxan. "Oraindik badira esklabuak, eta hemendik, Euskal Herritik esklabizatzaile asko atera ziren". Gerran dauden zenbait herrialdek Askatasunaren orkestrak egiteko eskatu dietela esan du musikariak.\nNafarroa "oso solidarioa" dela esan du, eta Mugarik gabeko musikariak elkarteak zenbait kanpaina egin ditu bertan. Duela zenbait hilabete Lakuntzan kontzertua eskaini zuten eta instrumentu bilketa egin zuten ere. Iñaki Bizkai akordeolari lakuntzarra da erakundeko ordezkaria, "fenomeno bat da". Elkartearekin kolaboratu nahi duenak musicossinfronteras.org webgunearen bidez egin dezake.\nGasteizen Extremaduratik etorritakoen omenezko kontzertua eskaini zuten, eta Altsasun egitea "ongi" legokeela esan du Pinttuk.


Ikastaroa Web 2 0ren Garapena Ezaug... by Xabier Lakunza 637 views\nPresentacióN2 by Xabier Lakunza 456 views\nPerencanaan keuangan by Syafrizal Helmi h... 366 views\nBusniness and entrepreneurship by Syafrizal Helmi h... 122 views\nModeling and inversion related acti... by Richard Lane 419 views\n1. ETENGABEKO IKASKUNTZAKO PROGRAMA (COMENIUS-ZEHARKAKO PROGRAMA) 2009ko DEIALDIA\n2. Estructura del PAP/ PAPen egitura Programa Jean Monnet / Jean Monnet Programa 3 actividades clave – Acción Jean Monnet; Instituciones europeas; Asociaciones europeas / 3 funtsezko jarduera – Jean Monnet jarduera; Europako erakundeak; Europako elkarteak Programa Transversal / Zeharkako programa Visitas de estudio/Ikasketa-bisitak 4 actividades clave – Desarrollo de políticas; Aprendizaje de idiomas; TIC; Difusión y valorización / 4 funtsezko jarduera – politiken garapena; hizkuntzen ikaskuntza; Informazio- eta Komunikazio-Teknologiak; hedatu eta baloratzea Grundtvig Educación de adultos/ Helduen hezkuntza Leonardo da Vinci Formación Profesional / Lanbide Heziketa Erasmus Educación superior / Goi mailako hezkuntza Comenius Educación escolar / Eskola-hezkuntza Programas Sectoriales / Sektore-programak\n4. OINARRIZKO DOKUMENTAZIOA

Europako Parlamentuaren eta Etengabeko Ikaskuntzako Proiektua ezartzen duen Kontseiluaren 1720/2006/CE zk.ko erabakia.

Europa mailako deialdia (2008-10-08) Internet-en.

Nazio mailako deialdia Internet-en.

Kandidaturen gida Internet-en.

Kandidaturen formularioak Internet-en.

\n6. Nazio mailako deialdiaren egitura

 1. ZATIA: LEHENTASUNAK

SARRERA. TESTUINGURU POLITIKO OROKORRA.

HELBURU OROKOR ETA ESPEZIFIKOAK.

COMENIUS

2.1 Eskola-elkarteak.

2.2 Comenius Regio elkarteak

2.3 Mugikortasuna: laguntzaileak

2.4 Mugikortasuna: etengabeko prestakuntza

2.5 Prestatze-bisitak

ERASMUS

3.1 Ikasteko edo prestakuntza jasotzeko asmoz ikasleen, irakasleen eta pertsonal ez irakaslearen mugikortasuna.

3.2 Programas trinkoak

LEONARDO DA VINCI

4.1 Mugikortasuna eta elkarteak

4.2 Berriztapena transferitzeko proiektuak

GRUNDTVIG

5.1 Ikaskuntza-elkarteak.

5.2 Mugikortasuna: helduen hezkuntzako pertsonalaren etengabeko prestakuntzarako dirulaguntzak, laguntzaileak, mintegiak, bisitak eta trukeak, helduentzako boluntariotza-proiektuak.

5.3 Prestatze-bisitak.

ZEHARKAKO PROGRAMA

6.1 Ikaskuntza-bisitak.

\n7. Nazio mailako deialdiaren egitura 2. ZATIA: ADMINISTRAZIO- ETA FINANTZA-XEDAPENAK. 1. ESKAERAK AURKEZTEA: TOKIA, EPEA ETA ERA. 2. JARDUEREN EZAUGARRIAK. 3. JARDUERAK EGITEKO ALDIAK. 4. AUKERATUAK IZATEKO IRIZPIDEAK. 5. ESKAERAK EBALUATU ETA SELEKZIONATZEA. 6. DEIALDIAREN EBAZPENA. 7. DIRULAGUNTZAK JUSTIFIKATU ETA JASOTZEA. 8. DOKUMENTAZIOA ERRETIRATZEA. 9. DIRULAGUNTZEN ZENBATEKOA. 10. JARDUERAREN AZKEN EBALUAZIOA. 11. JARDUERAREN ZIURTAGIRIA. 3. ZATIA. ERANSKINAK\n8. Jarduera guztietan kontuan hartu beharrekoa 2009. urtea SORMENAREN ETA BERRIZTAPENAREN urtea da.\n9. COMENIUS ESKOLA ELKARTEAK : ZER DIRA?

3 herrialde europarretako, GUTXIENEZ, (alde anitzekoak) edo 2 herrialdetako (alde bikoak) irakasle eta ikasleen arteko lan-taldeak, hezkuntza-proiektu bat egiteko. Hezkuntza-proiektu horretatik azken produktu bat eskuratuko dute.

\n10. COMENIUS ESKOLA ELKARTEAK: LEHENTASUNAK

EUROPARRAK

EZ DAUDE

NAZIO MAILAKOAK

Ikastetxe eleanitzak eta AICLE (atzerriko hizkuntzetan edukien ikaskuntza integratua) ikuspegia inplementatu nahi duten horiek.

Ekonomiaren aldetik ahulak diren eta ikasle etorkinen edo baztertzearen arriskua duten ikasleen ehuneko handia duten hiri- eta nekazaritza-zonaldeetan kokatutako ikastetxeak.

\n11. COMENIUS ESKOLA ELKARTEAK : HARTZAILEAK Maiatzaren 3ko 2/2006 Lege Organikoaren 3. artikuluan ezarritako unibertsitateaz kanpoko irakaskuntza hauek ematen dituzten ikastetxe publiko eta pribatuak: Haur Hezkuntza, Lehen Hezkuntza, Derrigorrezko Bigarren Hezkuntza, Batxilergoa, Lanbide Heziketa, arte-irakaskuntzak eta kirol-irakaskuntzak (hizkuntza eskolak izan ezik). Leonardo programaren bidez eskatu behar dira erdi mailako heziketa-zikloetako ikasleei zuzendutako elkarteentzako dirulaguntzak eta Erasmus programaren bidez goi mailako heziketa-zikloetako ikasleei zuzendutako horiek.\n12. COMENIUS ESKOLA ELKARTEAK: TXOSTENAK (1)

Tarteko txostena:

Agentzia Nazionalari bidaltzea.

Jarraian aipatzen direnak Jaurlaritzako Hezkuntza Sailako Berriztapen Zerbitzuari bidaltzea:

Tarteko txostenaren kopia bat.

Egindako produktuen lagin bat.

Parte hartzen duten irakasleen zerrenda bat, web orrian agertzen den formatuan.

2009ko ekainaren 30a baino lehenago

\n13. COMENIUS ESKOLA ELKARTEAK TXOSTENAK(2)

Azken txostena:

Agentzia Nazionalari bidaltzea.

Jarraian adierazten direnak Eusko Jaurlaritzako Hezkuntza Saileko Berriztapen Zerbitzuari bidaltzea.

Azken txostenaren kopia bat.

Egindako AZKEN produktuen lagin bat.

Parte hartu duten irakasleen zerrenda bat, web orriaren formatuan agertzen dena.

2009ko irailaren 30a baino lehenago

\n14. COMENIUS ESKOLA ELKARTEAK TXOSTENAK EGITEKO (3)

Garrantzitsua: ebaluazio-plan etengabe eta sistematiko bat zehaztea.

Begi-bistako errealitateak urtean zehar biltzea.

Inplikatutakoen parte-hartzearekin egitea.

Era erraz eta zehatzean idaztea.

Kanpoko pertsona batek irakur dezala eskatzea.

\n15. COMENIUS ESKOLA ELKARTEAK FINANTZIAZIOA DIRULAGUNTZA, MUGIKORTASUNEN GUTXIENEZKO KOPURUAREN arabera. Elkarte mota Izena Mugikortasunen gutxienezko kopurua bi urteko aldi batean (2009-2011) Dirulaguntzaren gehienezko zenbatekoa € Alde anitzekoak Mugikortasunen kopuru txikia 4 8.000 € Mugikortasunen kopuru mugatua 8 11.000 € Mugikortasunen kopuru ertaina 12 14.000 € Mugikortasunen kopuru handia 24 20.000 € Alde bikoak Trukatzeko taldeak, 10-19 ikaslekoak * 12 14.000 € Trukatzeko taldeak, 20 ikasle edo gehiagokoak * 24 20.000 €\n16. COMENIUS ESKOLA ELKARTEAK Dirulaguntza ordaintzea (1)

Prozedura erraztea.

Dirulaguntza finkoa ( lump sum) mugikortasunen gutxienezko kopuru baterako.

Mugikortasun bat = bidaiatzen duen pertsona bat.

Gutxienezko kopurua proiektuaren bi urteetarako (baina gehiago egin daitezke).

\n17. COMENIUS ESKOLA ELKARTEAK Dirulaguntza ordaintzea (2)

% 80 hitzarmena izenpetzean ordaintzea.

Gainontzeko % 20 azken txostena jaso eta onartu ondoren ordainduko da.

Dokumentuaren bidezko frogak: bakarrik ontziratze-txartelak, txartelak…eta bidaien fakturak. Ez besterik!

\n18. COMENIUS ESKOLA ELKARTEAK Dirulaguntza ordaintzea (3)

Gainontzeko gastuak: egiaztagiriak bakarrik ikastetxearentzat.

Frogak 5 urteko aldi baterako gorde beharko dira.

\n19. COMENIUS REGIO ELKARTEAK ZER DIRA?

Europako bi eskualderen arteko elkarteak, hezkuntzaren munduan era aktiboan parte hartzen duten toki eta eskualde mailako agintarien arteko lankidetza sustatzeko asmoz, guztiei interesatzen zaizkien gaiak lantzeko (eskola-antolaketa eta kudeaketa, prestakuntza-gaietan lankidetzan aritzea, beste eskola-arazo batzuk…).

\n20. COMENIUS REGIO ELKARTEAK(berria): NORK HARTU AHAL DU PARTE?

Ondorengoek osatu behar dituzte: hezkuntzan ardura duen toki edo eskualde mailako agintari batek (koordinatzaile gisa); ikastetxe batek (gutxienez) eta elkartutako instituzio batek (gutxienez), hauek esate baterako: gazte edo kirol elkarte batek, gurasoen elkarte batek, irakasleak prestatzeko instituzio batek, aholkularitza-zerbitzuek…

\n21. BIGARREN HEZKUNTZAKO IKASLEEN MUGIKORTASUNA

Bigarren Hezkuntzako ikasleak ikastetxe europar batean egoteko, ikasturte batera arte, erraztasunak ematea du helburu.

2010etik AURRERA

\n22. COMENIUS LAGUNTZAILETZAK. ZER DIRA?

Edozein irakasgaitako etorkizuneko irakasleak, ikasketak bukatu badituzte edo, gutxienez, bi urte egin badituzte eta ikastetxe europar batean laguntzaile gisa ari badira, 3-9 hilabetetan.

Ikastetxe batek Comenius laguntzaile bat eskatu ahal du, eskola-praktikan atzerriko hizkuntzetako irakasleei laguntza emateko. Horrela ikastetxearen dimentsio europarra indartuko da.

\n23. COMENIUS LAGUNTZAILETZAK. LEHENTASUNAK

EUROPA MAILAKOAK

Ez daude. Laguntzailetzak antola litezke, edozein gairi begira.

NAZIONALAK

Ondorengo laguntzailetzei emango zaie lehentasuna :

 Comenius eskola-elkarte bat garatzen ari diren edota programa eleaniztunak ezarrita dituzten horiei.

Comenius laguntzaile bat inoiz ere jaso ez dutenei.

\n24. COMENIUS ETENGABEKO PRESTAKUNTZA. LEHENTASUNAK

EUROPA MAILAKOAK

EZ DAUDE

NAZIO MAILAKOAK

Ondorengo eskatzaileei emango zaie lehentasuna:

Etengabeko Ikaskuntzako Programaren aurreko bi deialdietan banakako mugikortasunerako dirulaguntza bat jaso ez dutenei.

Comenius sare batek antolatutako hitzaldi edo mintegietara joan nahi dutenei.

Comenius edo Grundtvig katalogoan sartutako ikastaroetara joan nahi dutenei.

Comenius elkarte batean parte hartzen ari diren eta elkartearen hizkuntzetako batean prestakuntza jaso nahi duten horiei, hizkuntza horretan irakasle espezialistak direnei izan ezik.

\n25. COMENIUS ETENGABEKO PRESTAKUNTZA : HARTZAILEAK (1)

A).Atzerriko hizkuntzetako irakasleentzako prestakuntza ESPEZIFIKOA. • Eskola-hezkuntzan jarduten duten atzerriko hizkuntzetako irakasle trebatuak. • Atzerriko hizkuntzetako irakasle horien prestatzaileak. • Atzerriko hizkuntzak irakasteko birziklatzen ari diren irakasleak. • Haien oraingo edo etorkizuneko arduren artean atzerriko hizkuntza bat irakastea duten Haur edo Lehen Hezkuntzako irakasleak. • Hizkuntzak irakasteko esparruan lan egiten duten Hezkuntza Ikuskaritzako kideak eta aholkulariak.\n26. COMENIUS ETENGABEKO PRESTAKUNTZA : HARTZAILEAK (1)

B).Hizkuntzetako prestakuntza GAINONTZEKO IRAKASLEENTZAT :

• AICLE ikuspegiaren arabera atzerriko hizkuntza bat erabiliz hizkuntzei lotuta ez dauden arloak ematen dituzten irakasleak.

• Atzerriko hizkuntzak irakasteko birziklatzen ari diren irakasleak.

• Comenius elkarte batean parte hartzen duen eta elkartearen hizkuntzetako batean prestakuntza jasotzea eskatzen duen ikastetxe bateko irakasle bat.

• Gutxien hitz egin eta irakasten diren hizkuntzetako batean prestakuntza jasotzea eskatzen duten irakasleak.

C).BESTE ARLO BATZUETAKO IRAKASLEENTZAKO prestakuntza espezifikoa :

Herrialde europar batean ikastaro bat egiten duten edozein arlotako irakasleak, ikastaroari etekina ateratzeko adina menperatzen baitute atzerriko hizkuntza.

\n27. COMENIUS ETENGABEKO PRESTAKUNTZA FINANTZIAZIOA Dirulaguntzen GEHIENEZKO zenbatekoak Iraupena 1.000 € Hasta 6 días 1.200 € De 7 a 9 días 1.400 € De 10 a 12 días 1.500 € De 13 a 17 días 1.600 € De 18 a 22 días 1.700 € De 23 a 27 días 1.800 € De 28 a 32 días 1.900 € De 33 a 37 días 2.000 € De 38 a 42 días\n28. ZEHARKAKO PROGRAMA: IKASKETA-BISITAK ZER DIRA?

10-15 pertsona, espezialistak eta hezkuntzaren eta Lanbide Heziketaren arduradunak, haiena ez den herrialde europar batean biltzea, parte hartzen duen beste herrialde batean etengabeko ikaskuntzaren alderdi zehatz bat lantzeko.

\n29. ZEHARKAKO PROGRAMA: IKASKETA-BISITAK. LEHENTASUNAK NAZIO MAILAKOAK – Etengabeko Ikaskuntzako Programen azken bi deialdietan, 2007koan eta 2008koan, banakako dirulaguntzak jaso ez dituzten pertsonak. – Berriztapen-proiektuak aurrera eramaten ari diren hezkuntza eta prestakuntzako profesionalen kandidatura horiek.\n30. ZEHARKAKO PROGRAMA: IKASKETA-BISITAK. HARTZAILEAK • Ikastetxeetako zuzendaritza-taldeetako kideak. • Hezkuntza ikuskariak. • Hezkuntza aholkulariak. • Toki, eskualde eta nazio mailako hezkuntza-administrazioko pertsonala (ministerioak eta gobernu-departamentuak barne). • Prestatzaileak.\n31. BANAKAKO JARDUEREI BURUZKO TXOSTENAK : ETENGABEKO PRESTAKUNTZA, IKASKETA-BISITAK eta PRESTATZE-BISITAK.

Agentzia Nazionalerako on-line txostena, C.F.ren argibideen arabera.

Hezkuntza Saileko Berriztapen Zerbitzuarentzat:

Horren kopia.

Prestakuntza-jarduera antolatu duenak emandako ziurtagiriaren kopia.

Jarduerak bukatu eta 30 egunera (finantza-hitzarmena jaso ondoren).

\n32. ESKAERAK AURKEZTEA

Pedagogi Berriztapeneko Zerbitzua.

Hezkuntza Saila. Eusko Jaurlaritza.

Donostia-S. Sebastián 1.

01010 Vitoria-Gasteiz

¡HEZKUNTZA ORDEZKARITZETAN EZ!

( Dokumentazioaren zerrenda- II. eranskina- aldez aurretik egiaztatu behar da)

\n33. AUKERATUAK IZATEKO IRIZPIDEAK (1)

Eskaera bat agian, ondorengo arrazoiengatik, ezin izango da AUKERATU :

formarengatik,

Epez kanpo aurkeztu izanagatik,

Jardueran bete beharreko baldintzak ez betetzeagatik

Dokumentazioa falta delako,

\n34. AUKERATUAK IZATEKO IRIZPIDEAK (2)

Comenius ikastetxe bakoitzak, gehienez ere, 2 eskaera aurkeztu ahal ditu, betiere talde helburu desberdin bati zuzenduta badoaz eta inplikatutako ikasle eta irakasleak desberdinak badira.

Comenius ikastetxe batek bi eskaera baino gehiago aurkeztuz gero, haren Autonomia Erkidegoko edo OAPEEko arduraduna jarriko da haiekin harremanetan, egoera zuzendu dezaten.

Comenius edo Grundtvig elkarte bakoitzean ezin izango du ikastetxe espainiar batek baino gehiagok parte hartu. Eginez gero, ezin izango zaio aukeratu.

Comenius edo Grundtvig etengabeko prestakuntzarako pertsonako eskaera bat besterik ez da onartuko. Eskaera bat baino gehiago aurkeztuz gero, ezin izango dira aukeratu.

\n35. ESKAERAK EBALUATU ETA SELEKZIONATZEA

ELKARTEAK

Bi adituk ebaluatuko dute eskaera bakoitza, Europako Batzordeak herrialde guztientzat ezarritako kalitate-irizpideen arabera. Desadostasunak izanez gero, hirugarren batek parte hartu ahal izango du.

MUGIKORTASUNA

Horretarako izendatutako adituen batzorde batek ebaluatuko ditu eskaerak Autonomia Erkidego bakoitzean, deialdian agertzen diren baremoen arabera.

\n36. DEIALDIAREN EBAZPENA

ELKARTEAK

Zerrendak web orrian emango dira argitara.

MUGIKORTASUNA

Agentziak posta elektronikoaren bidez jakinaraziko die interesatuei.

\n37. DIRULAGUNTZAK JUSTIFIKATZEA ETA JASOTZEA.

Ikastetxe edo pertsona onuradunek finanza-hitzarmena izenpetzen dute Agentziarekin. Hitzarmenean emandako dirulaguntza jasotzeko baldintzak jakinarazten zaizkie, baita justifikatzekok prozedura eta, jarduera-aldiak bukatu ondoren, epeak ere (30 egun banakako mugikortasunean eta 60 elkarteen kasuan).

Jarduera-aldian hasierako eskaeran edo finantza-hitzarmenean agertzen diren baldintzak aldatuz gero, Hezkuntza Administrazioari eta Agentziari eman behar diete aldaketa horren berri , jarduera-aldian.

\n38. KALITATE-ELKARTE BAT AURRERA ERAMATEKO LAN-PLANA\n39. KALITATE-ELKARTEA

Nortzuk dira aktoreak?

Zeintzuk dira funtsezko elementuak?

Zein helbururekin?

\n40.

Aktoreak

INPLIKAZIOA

Irakasleak

Ikasleak

Hezkuntza-erkidegoa.

Toki erkidegoa.

ANTOLAKETA

Toki mailako taldea

Nazioz haraindiko taldea.

\n41. B.Funtsezko elementuak. B.1.Diseinua. B.5.Antolaketa eta kudeaketa. B.4.Ikastetxearen eta erkidegoaren inplikazioa. B.2.Helburuak eta jarduerak. B.3.Emaitzak eta produktuak. B.6.Ebaluazioa. B.7.Hedapena eta balorazioa.\n42. B.Funtsezko elementuak: B.1. Diseinua

Ikastetxeari eta herrialde elkartuetako ikastetxeei interesgarri zaien gai bat selekzionatzen da.

Europa eta nazio mailako lehentasunak hartzen dira kontuan.

Helburu argi, zehatz eta errealista batzuk planteatzen dira.

Emaitzak eta produktuak, baita lortzeko jarduera lagungarriak ere, argi definitzen dira.

Antolaketa-alderdiak konkretatzen dira (Comenius taldea osatzea ikastetxean) eta erabili beharreko metodologia.

Proiektuak ikastetxean eta erkidegoan izan ahal dituen eraginak aztertzen dira.

Aldaketak aurreikusten dira, ebaluazioen eta egindako jarraipenaren ondorioz.

Proiektuaren DIMENTSIO EUROPARRA bermatzen da.

\n43. B.Funtsezko elementuak: B.1. Diseinua DIMENTSIO EUROPARRA

Guztiei interesatzen zaien gaia.

Formularioa guztien artean egitea.

Lan eta ardurak argi zehaztea.

Nazioz haraindiko koordinatzailearen lidergoa.

Lan bateratua adierazten duten produktuak.

Hedatu eta baloratzeko plan bateratua.

\n44. B.Funtsezko elemenuak: B.2. Helburuak eta jarduerak.

Helburuek argiak izan behar dute eta proiektuan zehar egon behar dute.

Jarduerek ezaugarri hauek bete behar dituzte:

Curriculumean integratuta egotea.

Parte-hartzaileak, irekiak eta malguak izatea.

Tipologia desberdina izatea (gelakoak, ebaluaziokoak, hedatzeko, baloratzeko)

Esparru desberdinetan garatzea (ikastetxean, ingurunean, nazioz haraindikoak)

Haien diseinuan, garapenean eta ebaluazioan ikasleen iritzia kontuan hartzea.

Esta frase no la entiendo, lo siento.

Europako kideekin adostuak izatea.

\n45. B.Funtsezko elementuak: B.3. Emaitzak eta produktuak.

Planteatutako helburuei ematen diete erantzuna.

Eskuratutako esperientziak aplikatzen dira.

Era berritzailean diseinatzen dira, Informazio eta Komunikazio Teknologiak eta elkartearen hizkuntzak erabiliz.

Formatu eta euskarri desberdinetan egiten dira.

Era profesionalean bukatzen dira, errazago erabili eta hedatu ahal izateko moduan.

Esparru desberdinetan, toki mailatik maila orokorrera, ezagutzera ematen dira.

Ikastetxearen baliabideen bankura sartzen dira, geroago erabiltzeko.

Dimentsio europarra islatzen dute.

\n46. B.Funtsezko elementuak: B.4. Ikastetxearen eta erkidegoaren inplikazioa.

Ahalik eta ikasle eta irakasle gehienek parte hartzen saiatzen da.

Zuzendaritza-taldeari informazioa eman eta inplikatzen zaio.

Comenius toki bat uzten da ikastaetxean eta proiektuaren garapenari buruzko informazioa ematen zaie klaustroari eta hezkuntza-erkidegoko gainontzeko kideei.

Hezkuntza-erkidegoaren lankidetza, gurasoena batez ere, lortzen saiatzen da.

Kanpoko erakundeen laguntza eskatzen da, laguntza pedagogikorako eta ekonomikorako.

Emaitzak ikastetxearen dinamikara eramaten dira: programazio didaktikoak, eskola-antolaketa, hezkuntza-proiektua, etab…

\n47. B.Funtsezko elementuak: B.5. Antolaketa eta kudeaketa.

FUNCIONAMIENTO

Comenius taldea osatzen da, herri eta nazioz haraindiko mailan.

Lanak eta ardurak banatzen dira.

Koordinatzaileak lidergoa betetzen du.

Jarduerak sistematizatzen dira eta proiektuaren garapena kontrolatzen da, horretarako sortutako tresnen laguntzarekin.

Gai-zerrendarekin lan egiten da eta bileren aktak egiten dira, akordioak eta jarduteko egutegia argi eta garbi azalduz.

Konpromisoek eta egutegiak irauten dute.

Derrigorrezko txostenak egin eta denboran eta eran bidaltzen dira.

KOMUNIKAZIOA

Komunikazio etengabe eta arina sortzen da bazkideekin.

Lan egin eta komunikatzeko hizkuntza adosten da.

Dauden bitarteko guztiak erabiltzen dira.

FINANTZIAZIOA

Proiektuaren barne kontabilitatea gauzatzen da.

PRESTAKUNTZA

Behar denean, aholkularitza eta prestakuntza eskatzen dira.

Ondorengo ataletan era aktiboan hartzen da parte: eskualde mailako prestakuntza-eskaintza, sareak…

Dagoen dokumentazioa irakurri eta aztertzen da.

\n48. B.Funtsezko elementuak: B.6. Ebaluazioa

Ebaluazio-plan bat zehazten da proiektuaren fase guztietarako.

Zer ebaluatu behar den erabakitzen da: helburuak zein mailatan betetzen diren, jarduerak, emaitzak eta produktuak garatzea, antolaketa, metodologia, inplikazioa, eragina…

Ezarritako irizpideen arabera,

Zenbait tresna egokiren bidez (elkarrizketak, behatzeko orriak, galdekizunak, etab…).

Une desberdinetan eta proiektuaren bizitza osoan.

Hezkuntza-erkidego guztiari inplikatzen zaio proiektuaren jarraipena eta ebaluazioa egiteko prozesuan.

Proiektua (behar izanez gero)aldatzen da, egiten diren ebaluazio partzialen arabera.

Proiektuaren kanpoko ebaluazioak laguntzen dira.

\n49. B.Funtsezko elementuak: B.7. Hedapena eta balorazioa.

Emaitzen hedapena eta ustiapena hasieratik planifikatzen dira eta fase guztietan egon behar dute.

Bazkide guztiek lan honetan inplikatuta egon behar dute.

Hedatzen diren produktuen emaitzek nabarmenak izan behar dute eta proiektuaren alde nabarmenei aurre egin behar diete (arreta berezia eman behar zaio web orriari).

Produktuak ikastetxe elkartuetako liburutegietara gehitu behar dira, ikastetxean erabiltzeko.

Hedatzeko ahal diren bide guztiak erabiltzen dira ikastetxean (Comenius bazterra, web orria, eskola-aldizkaria…) eta herrian (komunikabideak, diseinatutako helburuak, erakusketak, jardunaldietan parte hartzea, tailerrak, feriak…).

Nazio eta nazioarte mailako esparruetara gehiago hedatzen da, aipamenak aldizkarietan, web orrietan eta sareetan argitara emanez.

\n50. C.Helburua: KALITATE-ELKARTE BAT LORTZEA.

Hezkuntza-proiektuan integratua, proiektuan berean eta programazioetan aldaketak sustatu ahal izango dituena.

Oinarrizko gaitasunak landu eta eskuratzeko funtsezko elementua.

Ikastetxe eta parte-hartzaileei onurak ematea.

Europa hobeto ezagutzea eta beste kultura batzuekiko begirunea handitzea.

Trebetasun (LE, Informazio eta Komunikazio Teknologiak, etab…) eta ezagutza (curriculum-edukiak, lan-metodoak…) berriak eskuratzea.

Metodologia eta gelako teknika berriak aplikatzea.

Talde- eta diziplina arteko lana ikastea.

Gizarte-trebakuntzak hobetzea eta autoestimua gehitzea.

Emaitzak eta produktuak hedatu eta baloratzea , geroago aprobetxatuz.

Herritartasun europarra eta hezkuntzaren dimentsio europarra indartzea.

Eskola hezkuntza-erkidegoari eta herriari irekitzea.

Irakaslearen garapen profesionala sustatzea.

\n51. PUNTU HAUEK GOGORARAZI BEHAR DIRA, INPORTANTEAK DIRA ETA:

Aurkezten diren formulario guztiek jatorrizko zigilu eta sinadurak eraman behar dituzte.

Eskaerak zuzenean edo posta ziurtatuaren bidez, Eusko Jaurlaritzako Hezkuntza Berriztapeneko Zerbitzuan, Vitoria-Gasteizen, aurkeztu behar dira, ez dago beste biderik.

3 epe daude prestakuntzarako Comenius banakako dirulaguntzak eskatzeko eta, edonola ere, udan etengabeko prestakuntza eskatzeko, eskaera URTARRILAREN 16a BAINO LEHENAGO egin behar da.

\n52. Halaber, puntu hauek gogorarazi behar dira:

Web orria aldizka berrikustea.

Posta elektronikoa berrikustea (aldizka berrikusten den posta elektronikoa ematea).

Ordezkapen bat (ikastetxe publikoak) eskatu behar izanez gero, zuzendaritzak faxen bidez eta nire izenean egin behar du, 3 ASTE LEHENAGO, gutxienez.

Berriztapen Zerbitzuarekin egin beharreko kontsultetarako, posta elektronikoa, batez ere, erabili.

\n53. Eskerrik asko zuen arretarengatik!

Informazio guztia www.hezkuntza.net orrian egongo da (Programa europarrak. Etangabeko Ikaskuntzako Programak).

Edozein zalantza: huisrpe3 @ej - gv.es

Telefonoa: 945 018402

Faxa: 945 018465


Irakurleen IV. Topaketa egin dute Tabakaleran –\nNazioarteko unibertsitateetan euskara eta euskal kultura irakasten duten 22 irakurle elkartu dira urtearen balorazioa egin eta etorkizunerako erronkei buruz hausnartzeko.Jorratu diren gaien artean nabarmendu dute online bidezko eskolen eraginez ikasleen matrikulazioetan izandako gorakada.\nUztailaren 21 honetan elkartu dira, Tabakalerako Z aretoan, Etxepare Euskal Institutuaren bitartez 19 herrialdetako 36 unibertsitatetan euskara eta euskal kultura irakasten duten irakurle sareko 22 lagun, urtearen balorazioa egin eta etorkizunerako erronkei buruz hausnartzeko. Irakurleez gain, Bingen Zupiria Kultura eta Hizkuntza Politikako Sailburua, Irene Larraza Etxepare Euskal Institutuko Zuzendaria, Garbiñe Iztueta Euskara Sustatu eta Hedatzeko Zuzendaria eta irakurletza sareko Lorea Hernandez teknikaria ere izan dira bertan.\nUrteroko bilera honetan, aurreko edizioetan bezala, hitzaldi eta talde dinamikaz osatutako egitarauaz gozatu dute parte hartzaileek. Hasteko, Kultura eta Hizkuntza Politikako sailburuak eta Etxepare Euskal Institutuko zuzendariak agurra egin diete irakurle guztiei, urte zail honetan burututako lan paregabea eskertuz irakurleei.\nPasa den ikasturteko bizipenak elkarbanatu ondoren, Garbiñe Iztuetak hartu du hitza, aurtengo ikasturtearen laburpena egin eta datorreneko lan ildo nagusien berri emateko. Nabarmendu du, besteak beste, 5 irakurle berri hasiko direla datorren ikasturte honetan irakurletzetan lanean eta hitzarmen berrietan ari direla lanean Estatu Batuetako zein Galesko unibertsitate banarekin. Bikaintasuna Euskal Ikasketetan udako ikastaroaren ebaluazioa ere egin dute, positiboa izan dena oro har, eta Euskara Munduan programaren inguruan hausnartu dute gero.\nOndoren, Lorea Hernandez Institutuko Irakurletza sareko teknikariak, irakurleen arteko talde dinamika gidatu du, esperientziak partekatu eta hurrengo urteko erronkei buruz eztabaida zezaten irakurleek.\nHitza hartzen azkenak irakurleak berak izan dira; galderak, proposamenak eta iruzkinak egiteko aukera izan dute. Bazkalondoan, AIKO dantza taldearen tailerra izango dute Sabin Bikandiren eskutik, eguneko egitaraua itxiko duena.


non-stop eskalada bloga: PICO VELETA- Via Extraplomos\nEzingo dut esan Sierra Nevadan zeuden baldintzak onak zirenik, ez, eskiatzeko eskasak ziran. Veleta ipar horman pioletaz trasteatzeko berriz nahiko egokiak zeuden. Pareta interesantea iruditu zait. Ez da oso luzea, inguratze erreza du, eta haitzaren kalidadea, eskalatzen diren bideetan behintzat, ez da txarra. Extraplomos bidea eskalatu genuen kepa Eskribanok eta biok. Lehen partea granpoiaz eta pioletez egin genuen, bigarrena berriz katu oinez.\nPublicado por mikel saez de urabain gabilondo en 10:14


Eskolara itzultzeko baldintzak eta osasuna bermatu ezean, planto egitera deitu du LABek - Halabedi\n> Eskolara itzultzeko baldintzak eta osasuna bermatu ezean, planto egitera deitu du LABek\n11 maiatza Hizpidea KategoriaBerriak 0\nHezkuntza Sailak hartutako neurriekin desadostasuna agertu du hezkuntza komunitateak. Aldebakarreko erabakiak hartu izana eta sindikatu, ikasle, eta hezkuntza eragileekin adostu ez izana salatu dute hainbatek. Maiatzaren 18an eskoletara itzultzeko erabakiak ere hutsak harrotu ditu, eta oraindik ere ez da data ziurra. LAB sindikatuko irakaskuntza arloko Jokin Zubiriarekin hitz egin dugu egoeraz. Entzun hemen!\nHizpidea: Eskolara itzultzeko baldintzak eta osasuna bermatu ezean, planto egitera deitu du LABek\n← Eusko Jaurlaritzako 1.200 langile baino gehiago itzuli dira gaur Lakuako lanpostuetara\nHezkidetza mahaien inguruan, Urtxintxa Eskolako kideekin →


Sarituak 2018 - Ikei Photo Contest\n2018ko edizioko sarituak\nIKEI PHOTO CONTEST 2018 Lehiaketako irabazleen\nOso pozik gaude IKEI research & consultancy, S.A.-n, IKEI Photo Contest-en (enpresa eta gizarte argazkien lehiaketa internazionala) bigarren edizioarekin. Mundu osoko 900 parte-hartzaile izateaz gain, joan den urteko edizioko parte-hartzaile kopurua hirutan gaindituz, jasotako argazki kopurua ere asko igo da, guztira 2600 argazki baino gehiago jaso direlarik.\nParte-hartzaile guztiei gure esker ona adierazi nahi diegu, eskainitako interesagatik eta jasotako argazkien kalitate handiagatik. IKEI Photo Contest zuei esker ari da ospea hartzen, pixkanaka erreferentziazko lehiaketa bilakatuz.\nIrabazleen berri eman aurretik, de IKEI PHOTO CONTEST 2018ko garaileen zerrenda aldatua izan dela zehaztea beharrezko da, hasiera batean hura osatzen zuten argazki batzuek ez baitzituzten argazki lehaketaren legezko oinarriak betetzen. Bertan honakoa ezartzen da: “Argazki guztiak argitaratu gabekoak izan behar dira, ezin izan dira beste lehiaketetan aurrez zabaldu, ikusgai jarri edo bereizitu. Hau da, argazkiek ezin izan dute entzute publikoko zabalkuntza izan”. Zentzu honetan, antolaketa batzordeak, argazki lehiaketatik ondorengo argazkiak baztertu ditu:\n- Lehenagoko argazki lehiaketetan aurrez bereizituak.\n- Lehenagoko argazki lehiaketetan aurrez sarituak.\n- Lehenagoko argazki lehiaketetan aurrez erakusketetan ikusgai jarriak.\nModu honetan, jarraian aurkezten dugun 2018ko garaile zerrenda (garaileak, ezarritako ordenik gabeko ohorezko aipamenak, eta parte-hartzeari Javier Larraya saria osatzen dutenak) behin betikotzat hartzen da.\nZorionak denei! Ondorengo egunetan zuekin harremanetan jarriko gara.\nEskerrik asko argiz beteriko bigarren edizio honengatik, IKEI Photo Contest 2019an itxarongo zaituztegu.\nParte hartzeari Javier Larraya Saria


Miren Agur Meabe: "Ni, egia esan, ez naiz inoiz ibili sari edo izendapenen bila" - Lea-Artibai eta Mutrikuko Hitza : Lea-Artibai eta Mutrikuko Hitza\nMiren Agur Meabe: "Ni, egia esan, ez naiz inoiz ibili sari edo izendapenen bila"\nIdazle lekeitiarrak azken hilabeteetan Espainiako 2021eko poesia saria jaso du eta euskaltzain oso eta Lekeitioko ohorezko herritar eta alaba kutun izendatu dute.\nArgazkia: Lekeitioko Udala\nAzken hilabeteak oso probetxuzkoak izan dira zuretzako sari aldetik.\nJoan den irailetik gaur arte gelditu barik nabil jendaurreko ekitaldiak eginez. Uztailaren erdialderako espero dut nire barrura, eta nire paperei begira jartzea. Urte oso berezia izan da, azaroan Gasteizko haur eta gazte literatura itzulpen saria ere jaso nuen eta Bilboko Udalak Bilboko Ospetsu izendatu ninduen. Urtean lau bakarrik aukeratzen dituzte, eta horien artean egon nintzen. Niretzako, azkenengoa, Lekeitioko ohorezko herritar eta laban kutun izendatzea da esanguratsuena eta gehien estimatzen dudana.\nZelako balioa ematen diezu sari eta izendapenei?\nSariak beti dira sortzailearentzat indargarriak, baina sari mota asko daude. Badira batzuk ospea eta norberaren izena zabaltzen dutenak, liburuen bizitzak luzatzen dutenak ere badaude. Horrez gain, badaude bestelakoak ere, egunerokoak, besteak bezain pizgarriak direnak; adibidez, kaletik noala umeek agur beroa egiten didatenean ni eta nire liburuak errekonozituz. Ikastetxeetako hitzaldietan ikasleak nire lanagaz identifikatuta sentitzen direla sumatzen dudanean. Edozein herritarrek zoriontzen nauenean. Azkenean denak dira indargarriak gure bidean aurrera jarraitzeko. Sari garrantzitsuen moduan hartzen ditugu askotan komunikabideetan agertzen direnak, horiek direlakoan aitortzarik handienak, baina horrek bezain garrantzitsuak dira hurbilekoen eta ingurukoengandik jasotzen ditugun keinuak.\n2021eko Espainiako poesia saria jaso zenuen.\nHasieratik azpimarratu dut nire Nola gorde errautsak kolkoan liburuari emandako saria bada ere, nire hizkuntza komunitateari eta oro har euskal kulturari emandako saria dela. Lehen aldia da euskarazko poesia liburu batek saria jasotzen duena, emakume batek idatzitako poesia liburu batek. Ni oso esker oneko eta oso harro nago saria jasotzeagaz, betiere bere balioa gainontzekoei luzatuz.\nEspainiko estatuan poesiagintzan jaso daitekeen saririk handiena da.\nUrte asko daroadaz idazten eta Euskal Herrian izan naiz eta banaiz idazle ezaguna, baina Espainiako estatuan ez nintzen hain ezaguna. Irakurle askorentzat harridura eta ezustekoa izan da, haiek inondik inora espero ez zuten emakume baten lana nabarmendu dute. Sariak hara eta hona joateko gonbidapenak ekarri dizkit, liburuaren inguruan edo oro har poesiaren inguruan hitz egitera. Joan den astean Madrilen egon nintzen, eta gaurtik aurrera ere bertan egongo naiz liburu azokan. Geratu barik egon naiz negu eta udaberri osoan, egia esan. Batetik, hainbeste tokitan egotea nekagarria da, baina azkenean sariak dakarren ardura horren parte da. Liburua eta poesia bera ere babestu beharra dago, eta horretarako literatur pedagogia garatzea garrantzitsua da, helburuak, idazkera, egitura… dena azaldu behar zaio irakurleari.\nGero, euskaltzain oso izendatu zintuzten. Zer esan nahi du horrek zuretzat?\nArdura bat da. Horrelako izendapen batek distira ematen dio bati, ibilbide bati egindako aitortza bat delako. Ni, egia esan, ez naiz inoiz ibili sari edo izendapenen bila, nire helburua beti izan da nire lana ahalik eta zehatzen, serioen eta ederren egitea, eta gero eskatu barik etorri dira aitortzak. Zelan ez, horrek ere asko pozten nau. Euskaltzain osoaren atzean ardura handia dago. Karguak zerbitzu bat dakar, eta proposamena onartu badut, nire ezagutza eta esperientziatik edozer eskaini ahal izateko da. Askotan lotzen dugu Euskaltzaindia hizkuntza, hiztegiekin edo toponimiaren lanketagaz; oso beharrezkoak diren arloak dira araugintzan eta hizkuntzaren kalitatearen defentsan. Baina badaude beste beharrizan asko, literaturgintzaren sustapenean, adibidez, oraindik asko landu ez direnak, eta bidea egiteko dago. Nire eskuetan dagoena ematen saiatuko naiz.\nXabier Kintana ordezkatuko duzu.\nProfilari dagokionez, bestelakoak gara, ez gara konparagarriak. Xabier Kintana historiko bat da, euskara batuaren sorreraren bultzatzaile eta ekintzaile nagusietako bat izan zen hasieratik. Ni, berriz, beste belaunaldi batekoa naiz, eta gehien bat literaturgintzatik jo dut hizkuntzalaritzatik baino, nahiz eta euskal filologa izan. Nik beti diot bakoi-\ntzak bere bidea egin behar duela. Bere gaitasunetik edo ahaletatik bere alea jarri behar du.\nBi sari hauengatik eta oro har zure ibilbidearengatik Lekeitiok, zure herriak, ere saritu zaitu: ohorezko herritar eta alaba kutun.\nAitortza hau baino gauza ederragorik ez dago, norberaren familiekin, arbasoekin eta sustraiekin lotuago sentitzeko balio du. Era berean, nire buruari gogorarazteko nondik natorren, azkenean naizena naiz nire inguruan izan ditudanei esker: etxekoak, nire semea, lagunak, irakasleak, herritarrak… hauek denak barik ni ez nintzateke ni izango. Hitza eta nire herria kenduta, nor izango litzateke Miren Agur?. Atsegin handiz jasoko dut aitortza, eta ahalik eta erantzunik zintzoena ematen saiatuko naiz.\nHirugarren aldia da udalak banatzen duena, eta zu zara lehen emakumea.\nAzken urteetan ikusten da badagoela joera aldaketa bat sarien banaketan, edozein esparrukoak badira ere. Emakumeak gutxiengoa izan dira, baina orain emakumeok sistemaren periferiatik erdigunera igaro gara pixkanaka, lan handia eginez eta batez ere gure buruetan kontzientzia bilakaera handia egin dugulako azken urteetan. Nire ustez, bakoitzaren lorpena denon lorpena da. Beti aldarrikatzen dut emakumeon arteko ahizpatasuna, gure arteko elkarlana. Bilboko saria jaso nuenean, ohorezko makila bat eman ziguten opari moduan, makila hori niretzako atzoko eta gaurko emakumeok erabili dugun arkatza da, egurrezkoak baitira, eta arkatzak ere aginte makila izan daitezke gure arteko zubiak eraikitzeko. Horrela, zubiak eraikiz, heldu gara ikusgarritasunera. Ez dauka zerikusirik duela 20-25 urte ni idazten hasi nintzenean geneukan egoeragaz. Gure kultur industria eta gure hizkuntz gaitasuna oso bestelakoa zen, baita emakumeon presentzia ere. Pozgarria da benetan aldaketa hori bizitzea.\nErlazionatutako edukiaMiren Agur Meaberen izendapena jaso dute ‘Karmel’ aldizkarian


Matia, "Etxean bezala", egoitza-zentroak pertsonarengan arreta zentratzeko eraldaketa-eredu bat sortuko duen proiektuaren buru da. | Matia Fundazioa\nHasieraBerriakMatia, "Etxean bezala", egoitza-zentroak pertsonarengan arreta zentratzeko eraldaketa-eredu bat sortuko duen proiektuaren buru da.\nProiektuak aukera emango du erakunde-eredurik, etxe-eredura, ikuspegi komunitario integral eta sistemiko batetik egoitza-zerbitzuen eraldaketan aurrera egiteko.\nEredua Euskadin eta Asturiasen ezarriko da.\nAbenduaren 10eko 1101/2021 Errege Dekretuak onartua, proiektuak 5.473.600 €-ko zenbatekoa du guztira, Gizarte Eskubideen eta 2030 Agendaren Ministerioak finantzatua, Espainiako Gobernuaren Berreskurapen, Eraldaketa eta Erresilientzia Planaren eta Europar Batasuneko Next Generation EU funtsen esparruan.\n(Donostia, 2022ko apirilak 8) Joan den urtarriletik, Matia eta Matia Institutua "Etxean bezala" proiektuaren buru dira, pertsonei zuzendutako laguntzak emateko, gizarte-zerbitzuak eta iraupen luzeko zaintza-premiak dituzten adinekoei laguntzeko eta zaintzeko ereduak modernizatu eta hobetzeko, instituzionalizatuta edo hala egoteko arriskuan baitaude.\nEsperientziaren eta ebidentzia zientifikoaren arabera, beharrezkoa da iraupen luzeko zainketa-eredu baterantz igarotzea, ikuspegi tradizional oso instituzionalizatuetatik haratago joaten dena eta sektore komunitarioa eta gizartea oro har barne hartzen dituena, zainketen lurraldeak eta hiriak eskatuz, bizitzaren iraunkortasunaren eta gizarte orekatu, humanizatu eta berdintasunezkoen eraikuntzaren funtsezko elementu gisa.\nIkuspegi horretatik, «Etxean bezala» proiektuak Asturiasko eta Euskadiko egoitza-zentroetan bizi diren pertsonen ongizatea hobetu nahi du, haien ikuspegi eta esperientzia subjektibotik aurrera eginez, pertsonak ardatz hartuta, laguntzak behar dituztenen banakako bizi-proiektuarekin jarraitzea ahalbidetuko duten bizitokien sorreran, haien eskubideak erabat errespetatuz.\nModu zehatzagoan, zaintza onaren eredu baten definizioan aurrera egin nahi da, protagonisten ikuspegitik, egoitza-arretaren egungo ereduaren eraldaketa modu integralean eta ardatz edo dimentsio bakoitzetik orientatuko duena.\nProiektuak ezagutza garrantzitsua sortuko du gure aurrerapen-testuinguruan garrantzi handia duten gaiei dagokienez, eguneroko bizitzan tratu ona ematen duten alderdiekin, ingurune eta giro esanguratsuekin, antolamendu-alderdi giltzarriekin eta antolamendu-kulturarekin lotuta.\nEra berean, egoitza-zentroak komunitatean integratzea landuko da, baita horiek etxeko zainketak babesteko zerbitzu garrantzitsu gisa duten balioa ere, nahi ez den instituzionalizazioaren prebentzioa lagunduz. Proposatutako ikerketa-metodologiak, batez ere parte-hartzailea denak, aukera emango du zentro eta lurralde bakoitzaren errealitatearekin bat datozen konponbideak elkarrekin sortzeko. Konponbide horiek ebaluatuko dira ebidentziak sortzeko, pertsonengan oinarritutako konponbideetarantz aurrera egiteko eta egoera bereziki ahulean dauden adinekoak zaintzeko eta laguntzeko ereduekin lotutako politika publikoak garatzen laguntzeko.\n"Etxean bezala", ikuspegi berritzailetik iraupen luzeko zainketen ulermenean eta artikulazioan eratzen da, eta gobernantza-eredu berri baten aldeko apustua egiten du. Eredu honen ezaugarri nagusiak honako hauek dira: begirada ekosistemikoa, holistikoa, lurraldetua eta komunitarioa, ingurune jakin batean eskura dauden laguntza eta zaintza guztiak barne hartzen dituena: familiak, gizarte- eta osasun-zerbitzuak, ekintza boluntarioa, hurbileko merkataritza, aldi baterako edo behin betiko zaintzak dituzten ostatuak, eta ingurune komunitariotik eratorritako beste edozein laguntza, pertsonen autonomia eta zaintza ona susta dezakeena, dauden lekuan daudela.\n"Etxean bezala" proiektua elkarren artean lotutako hamar lan-paketetan egituratzen da. Lehenik eta behin, zaintza ona orientatzeko eredu bat sortuko da, pertsonen lehentasunetatik, eskura dagoen ebidentziatik eta proiektuko taldeak egoitza-arretaren eredua eraldatzeko prozesuetan eskuratutako ikaskuntzetatik abiatuta.\nEreduaren lehen atalean, zaintza onarekin, pertsonalizazioarekin eta bizitza esanguratsuarekin lotutako dimentsioan, zaintza-inguruneetan zaintza egokia definitzen duten pertsonentzat garrantzitsuak diren alderdiak identifikatu eta baliozkotuko dira, modu parte-hartzailean. Prozesu honetan, taldeak hausnarketa-metodologietatik trebatuko dira, eta egungo praktika profesionalak eskubideetan eta eguneroko bizitzan tratu onean oinarritutako beste praktika batzuetara aldatzeko prozesuan lagunduko zaie. Inguruneak eta giroak bizitza esanguratsu baterako egokitzea izango da ereduaren beste jarduketa-ardatz bat. Eredu honetan, giro pertsonalizatual eta esanguratsuak lortzeko espazio fisikoaren diseinuarekin lotutako elementu garrantzitsuen berrikuspen parte-hartzailea abiapuntua izango da, pertsonen intimitatea babesteko eta bizikidetza-unitatearen barruan eta kanpoan harremanak sustatzeko.\nAntolamendu-dimentsioak funtsezko antolamendu-elementuei buruzko azterketa eta ezarpena hartuko ditu kontuan, hala nola profesionalen ratio egokiak, konpetentzia eta rol profesionalen identifikazioa eta erabiltzaileen kopurua eta ezaugarriak, besteak beste, eta interes handiko galderei erantzuten saiatuko da, egoitza-zentroetatik pertsonengan oinarritutako inguruneetara aldaketa sakona egiten ari den une honetan. Horretarako, beharrezkoa izango da zentroetan dauden eragile guztien artean antolaketa-kultura partekatua sortzea. Beste lan-ardatz garrantzitsu bat zentroen eta komunitatearen arteko harremana izango da, komunitatearen parte den aldetik eta egoitzen muga fisikoetatik haratago balioa ematen duen erakundea den aldetik, nahi ez diren instituzionalizazio-prozesuak prebenitzeko helburuan modu aktiboan lagunduz.\nJarduera horiek guztiak barruan eta kanpoan ebaluatuko dira, eta, horretarako, hainbat metodologia eta teknika erabiliko dira, proiektuaren ondoriozko eraldaketa-eredua definitzeko, zainketetan esku hartzen duten pertsonen ongizatean duen eragina ezagutzeko eta aldaketa bultzatuko duten politika publikoak bideratuko dituen ezagutza sendoa sortzeko.\nProiektuaren hilabete hauetan, Matia egoitza-zentroetan egin beharreko jarduerak bideratuko dituen eredua zehazteko lanean aritu da. Eredu hori xehetasunez zehaztuko da proiektuan zehar.\nBestalde, martxoaren 28an topaketa birtual bat egin zen, proiektuan zehar aberastuz joango dena.


Tolosaldeko fronteko ahaztutako pasarteak berreskuratu dituzte | El Diario Vasco\nTolosaldeko fronteko ahaztutako pasarteak berreskuratu dituzte\nSustatzaileen ordezkariak liburuaren aurkezpenean.\nAsteasu, Aduna eta Zizurkilgo mendiguneetan gertatutakoa atera du argitara Aldundiak, eskualdeko udalek eta Aranzadik partekatu duten proiektuak\nEL DIARIO VASCO Lunes, 3 octubre 2016, 14:42\nGerra Zibilean Tolosaldeko frontean jazotako ahaztutako pasarteak berreskuratu ditu Gipuzkoako Foru Aldundiak, tokiko udalerriek eta Aranzadik bultzatutako Saseta defentsa sistema proiektuak. Zehazki, Asteasu, Aduna eta Zizurkilgo mendiguneetan gertatutakoa argitara atera du ekimenak, eta esperientzia Saseta defentsa-sistema: armatutako erresistentzia antifaxista Adunan, Asteasun eta Zizurkilen liburuan jaso dute. «Garrantzizkoa da gure iragana berreskuratzeko lanekin jarraitzea, ezinbestekoa gaurko eta biharko bizikidetza berme guztiekin eraikitzen jarraitu ahal izan nahi badugu», nabarmendu du Maribel Vaquero, Aldundiko Bizikidetza eta Giza Eskubidetako zuzendariak.\nLiburuaren aurkezpena gaur egin da Zizurkilgo udal liburutegian, eta bertan izan dira, Vaquerorekin batera, Javi Buces Aranzadiko ordezkaria; Josu Amilibia, Adunako alkatea; Pilar Legarra, Asteasuko Alkatea; eta Jose Mari Luengo, Zizurkilgo alkatea. Proiektuak 1936ko abuztu eta irailean Asteasu, Aduna eta Zizurkil gaineko mendietan, Andatza mendigunearen magaletan, Azpeitiko Komandantziak, Kandido Saseta buru, antolatu zuen defentsa sistema berreskuratzea du jomuga.\nLiburuak, gertakari historikoez gain, tokian burututako indusketa arkeologikoetan jartzen du arreta eta Aduna, Asteasu eta Zizurkileko bizilagunei banatuko zaie, doan, aste honetan zehar. Ondoren, udalerri bakoitzean eta Aranzadin salgai jarriko da interesa duen ororentzat, 15 euroren truke.\nVaquerok proiektuan parte hartu duten eragile guztiek egindako lana txalotu du eta, oro har, Gipuzkoa azken hamarkadetan memoria historikoaren arloan ematen ari den pausuak nabarmendu ditu. «Aldundia bidelagun izan da eta izaten jarraituko du esfortzu honetan, gure iraganeko itzal guztiak argiztatu arte», adierazi du. Bere hitzetan, lurraldeak aurrera pausoak eman behar ditu bizikidetzaren esparruan, iraganean gertatutakoa ezagutu behar du eta jasandako eta sortutako min guztiaren injustizia aitortu. «Bai urrutiko iraganean zein gertukoenean, zeren eta ez errepikatzea bermatzeko memoriak inklusiboa eta kritikoa izan beharko du, eta inoiz ezingo du indarkeria legitimotzat izan. Horrek guztion konpromiso eta inplikazioa eskatzen du», itxi du foru zuzendariak.\nAlkateek, bere aldetik, 1936ko udan Oria ibaiaren ezkerraldean «milaka militar kolpista eta paramilitar ultraeskuindarrei» 34 egunez aurre egin zieten gizon-emakumeen balentria aldarrikatu dute. «Ahanzturari galtzaileen ausardia kentzea eta duintasuna berreskuratzea sekulako poza da guretzat«, adierazi dute udal arduradunak. Euren hitzetan, «egia, justizia eta erreparazioa printzipioak geure egin nahi ditugu, gure aitona-amonak oroitu nahi ditugu».\nAzkenik, Aranzadiko historialari eta liburuaren autoreak Javi Bucesek, «memoria historikoa metodologia inpartzial eta zientifikoa erabiliaz ikertzen dihardugula» esan du, eta «gure iraganean gertatutako pasarte ilunenak zintzotasunez argitzen jarraituko dugula» ere azpimarratu du. Honez gain, Aranzadiren izenean erakunde publikoen ezinbesteko babesa txalotu eta betiere memoria historikoan elkarrekin sakontzen jarraituko dutela dio.\nJavier Bardem protagoniza el primer tráiler de 'Piratas del Caribe 5' Sipi Tau dantza Anoetan


Uribe Kostako Mankomunitatea - Mankomunitateak zenbait neurri zehatz proposatzen ditu paper eta kartoiaren gaikako bilketa hobetzeko\n2018an, 1.334 tona paper eta kartoi jaso ziren Mankomunitateko 7 udalerrietan kokatutako 274 edukiontzietan. Hala ere, eskualdeko herrietan egindako karakterizazioen ostean, ondorioa da zarama-edukiontzietara botatzen denaren %6-8 papera eta kartoia dela.\nPaper eta kartoizko hondakinak erraz birziklatzen dira baldin eta gure etxe eta saltokietan ondo sailkatu, eta gero edukiontzi urdinera botatzen badira. Horregatik, Uribe Kostako Mankomunitateak azpimarratu nahi du oso garrantzitsua dela hondakin-mota horiek jatorrian ondo sailkatzea, eta, horri begira, zenbait ekimen jarriko dira abian.\nPaper eta kartoi asko sortzen duten saltokietara gutuna bidali ondoren, ingurumen-hezitzaileek bisita pertsonalizatuak egingo dituzte leku horietara, eta hor azalduko zaie saltzaileei zertan datzan papera eta kartoia atez ate biltzeko doako zerbitzua.\nGainera, iman bana emango zaie, non jasota egongo baitira, batetik, zerbitzuan izena emateko doako telefono-zenbakia; eta, bestetik, frakzio bakoitzaren gaineko azalpen txiki bat. Zerbitzu honetan alta emateko telefonoa 900 720 631 da, eta bilketa-enpresa harremanetan jarriko da saltokiarekin bilketa-ordua eta modua adosteko.\n4.- BIRZIKLATZEARI BURUZKO INFORMAZIO-ORRIAK, ETA EDUKIONTZIEN ONDOKO INFORMAZIO-EMALEAK. “BIRZIKLATU ZALANTZARIK GABE”\n2012ko “birziklatu zalantzarik gabe” kanpainako informazio-orrien beste edizio bat egin da, edukia eta frakzioak eguneratuta. Argibideak emateko 15.000 triptiko editatu dira, horien bidez kendu nahi baitira jatorrian behar bezala sailkatu ondoren edukiontzi egokira botatzearen inguruko zalantzak. Irudiz osatutako triptiko bat da, bertan adierazita zer bota behar den edukiontzi bakoitzera, eta zer ez, herritarrek argi eduki dezaten nola sailkatu behar diren hondakinak.\nIngurumen-hezitzaileek banatuko dituzte triptikook, edukiontzien ondo-ondoan, eta lekuan bertan argituko dituzte litezkeen zalantzak.\nEra berean, eskuragarri izan daitezen, web-orrian ere eskegiko dira, PDF formatuan.\nTriptikoen kopuru osotik, 4.000 banatuko dira Uribe Kostako ikasle guztien artean, txiki-txikitatik ulertarazteko zein garrantzitsua den hondakinak sailkatu eta birziklatzea. Gainera, zuzeneko modua da familietara iristeko eta etxeko guztiek eginkizun honetan duten ardura helarazteko. Eskola Agenda 21en parte hartzen duten ikastetxe guztiek “check list” erako inkesta egingo dute, eta horri esker identifikatuko da zein diren etxeetan birziklatzean egiten diren akatsak; akatsak topatu ondoren, konponbideak bilatuko dira.


Biarritzeko Herriko Etxea euskoa erabiltzen hasiko da | Ekonomia | KAZETA\n2022 API. 04 - 07:10h\nBiarritzeko Herriko Etxea euskoa erabiltzen hasiko da\nBiarritzeko herriko kontseilua apirilaren 1ean bildu zen eta euskoa erabiltzen hastea deliberatu zuten hautetsiek aho batez. Hautetsiek haien ordainsarien zati bat euskoz errezibitzen ahalko dute, hala nahi izatekotan.\nEsku diruz eta txartel zein mugikor bidez ordaintzeko bideak garatu ditu Eusko Monetak urteotan. © Bob EDME\nBiarritzeko Hiriko hautetsiek joan den apirilaren 1ean bozkatu zuten erabakiaren arabera, euskoaren erabilpena Biarritzek dituen beste helburuekin bat dator, hau da, hurbileko merkataritza sustatzea eta euskararen zabaltzea. Hala, herriko kontseiluak aho batez egin zuen euskal moneta erabiltzearen hautua ostiral arratsean iragan zen saioan.\nMathieu Kayser bioaniztasun axuantak aurkeztu du deliberoa. Bere erranetan, Biarritzen egun 67 egiturak onartua dute euskoa erabiltzea eta 133 biztanle ekonomia sozial eta solidarioa, ingurumena eta euskara sustatzen dituen Euskal Monetaren kide dira.\nBrice Morin Euskal Herrian Vert et Solidaire oposizioko hautetsia «gustuan harriturik» mintzatu da eta galdegin du ea noiz erabili ahalko den. Kayserrek erantzun du banketxearekin eta Euskal Monetarekin izenpetuko dela hitzarmena eta hautetsi guziek haien ordainsarien zati bat euskoz errezibitu ahalko dutela. Hautu hori norberarena izanen da.\nHerriko kontseiluak ostiralean deliberoa hartu eta, batzorde tekniko bat sortuko dute, aldagune bat instalatua izanen da hirian eta euskoaren garapen plan bat definituko dute, progresiboki eta pedagogikoki barneratua izan dadin.\n34. Herriko Etxea\nEkonomia sozial eta solidarioaren, bertako monetek lurraldearen ekonomia dinamizatzen dute. Gaur egun, 82 daude frantziar Estatuan, euskoa horien artean.\nEuskal Moneta elkarteak 2013ko urtarrilaren 31n plazaratu zuen euskoa. 4.000 erabiltzaile partikular kontatzen dira eta 1.200 profesional. Euskal Elkargoa kide da eta baita hogeita hamahiru Herriko Etxe ere, besteak beste, Baiona, Hendaia, Ziburu, Urruña, Azkaine, Uztaritze, Hazparne, Donapaleu, Baigorri edo Maule.\nJoan den udaberrian, 3 milioi eusko kontatzen ziren, horrek, Europako lehen tokiko monetaren lekua ematen diolarik, Alemaniako Chiemgaueren eta Ingaaterrako Bristol Pounden aitzinetik. %62ean autofinantzatua, Euskal Moneta elkarteak hamalau langile ditu eta 50 boluntario.


Fernando Velazquezek zuzenduko du 'Gabon kantak' kontzertua — TUlankide MONDRAGON\nFernando Velazquezek zuzenduko du 'Gabon kantak' kontzertua\nMONDRAGONek antolatu du kontzertua, datorren abenduaren 14an ospatuko dena, Arantzazun, 19:00etan. Sarrera doakoa izango da.\nHumanity at Music ikuskizunak izan zuen arrakasta ikusita, MONDRAGON Taldeak Fernando Velazquez zuzendariarekin lotu du oraingoan ere datorren abenduaren 14an egingo den Gabonetako kontzertuaren zuzendaritza. Arantzazun ospatuko da eta sarrera doakoa izango da.\nSekulako ikuskizuna izango da oraingoa ere, eta bertan izango dira: Aretxabaleta abesbatza, Ganbara abesbatza, Goikobalu abesbatza, Bizkargi abesbatza, Goikobalu Txiki abesbatza eta Leizarra musika eskola abesbatza.\nPieza ezberdinak interpretatuko dituzte, Fernando Velazquezen zuzendaritzapean eta gainera ETBk grabatuko du saioa osotasunean, ondoren telebistan emititu ahal izateko.


Donostiako Zinemaldi Alternatiboa hobetzen laguntzeko diru kanpaina abiatu dute - KULTUR SHAREA\nCrowdfunding-aren helburua da Zinemaldi Alternatiboarentzat pantaila profesional bat eta proiektore on bat erostea, eta behar denean herri mugimenduaren esku uztea. Komunitatea plazan batu eta zinemaz gozatu nahi dutela adierazi dute.\nHamalaugarren edizioa izango du aurtengoa Donostiako Zinemaldi Alternatiboak. Ohi bezala, irailerako antolatzen ari dira jaialdia, “Zinemaldi ofiziala baino egun bat lehenago hasi eta egun bat beranduago amaitu bitartean, gauero dokumental bat proiektatzeko asmoa dugu kalean, iaz hasitako bidean sakonduz, baita gaztetxe eta beste zenbait lekutan ere, baina egitarauarekin batera jakinaraziko dugu hori”, adierazi dute.\nIaz proiekzioak egin zituzten Sagueseko frontoian, Txantxarreka gaztetxean, Trinitate plazan, Letaman gaztetxean, Marruman eta Gladys Enean. Aurtengo asmoa da hauek mantendu eta ekimena auzo gehiagotara zabaltzea, auzoetako eragileekin elkarlanean. Azaldu dutenez, “buruan ditugu auzo zehatz ugari eta barne mailan landuko ditugu, baina Donostiako auzoren batean ekimena antolatzen lagundu nahi badiguzu, mesedez jarri gurekin harremanetan e-posta helbide honetan: dzinemaldialternatiboa@gmail.com”.\nAntolakuntza jakitun da herritarrek antolatuta, kalean zinema proiektatzean sortzen den komunitatea oso indartsua dela”, eta hori indarrez sustatu nahi dute. “Kultura, behetik eta herritarrontzat pentsatua, ohikoan zinema aretoetatik eta halako festibaletatik kanpo uzten dituzten lanez gozatzeko”.\nZinemaldi Alternatiboa antolatzearena militantziatik eta euro gutxirekin egiten duten lana dela adierazi dute eta dirua biltzeko kanpainaren helburua pantaila profesional bat eta proiektore on bat erostea izango da, aurtengo edizioan gozatzeko eta jada baliabide horiek ere komunitatearen esku jartzeko. “Gure asmoa da herri mugimenduei dei zuzena egitea crowdfunding-ean parte har dezaten beren aukeren araberako ekarpena eginez, are gehiago jakitun gero beharra duenak erabiltzeko modua izango duela. Ekarpen interesgarria dela iruditzen zaigu”.\nZehazki, kalitate handiko pantaila handi bat eta proiektore bat erosi nahi dituzte, “ilunabarretan, oraindik guztiz ilun ez dela ere irudia kalitatez proiektatuko duena”.\nDiru bilketa kanpaina Itsulapikoa plataformaren bidez jarri dute martxan.


AHABI TARTA - begajan\n2 ½ katilu irin\n3 koilarakada landare-olio\nGatzik gabeko gurin-katilu bat kuboetan\n¼ katilu ur hotz\n2 koilarakadatxo ozpin zuri edo limoi-zuku\n4 ahabia fresko\nKatilu bat azukre\nLimoi- edo lima-koilarakada bat\nLimoi- edo lima-birringailutxo bat\n¼ koilarakadatxo kanela-hauts\n2 ½ koilarakada maikena\nIrabiatutako arrautza bat, 2 koilarakada urekin\nAzukre pikortsua edo turbinatua hautseztatzeko\nLehenik eta behin, orea prestatuko dugu. Bol batean, irina, azukrea eta gatza nahastu. Gehitu olioa.\nGurin biguna gehitu eta ondo nahastu, txerta dadin.\nOndoren, gehitu ur hotza eta ozpin zuria edo zukua. Zurezko koilarakada batekin nahastu.\nMasa eskuekin landu eta tolestu egiten dugu. Horrek geruzak eta hostorea egitea lortzen du.\nOrea bi zatitan banatu eta bi disko berdinen forma emango diegu, bata hondorako eta bestea gailurrerako.\nUtzi masa hozkailuan pausatzen gutxienez ordubetez, gurina gogortzeko eta glutena erlaxatzeko eta luzatzeko errazagoa izan dadin.\nBitartean, betegarria prestatuko dugu. Jarri ahabiak azukrearekin, sagar birrinduarekin, limoi-birringailuarekin eta kanelarekin. Egosi 10 minutuz, dena egosita eta azukrea disolbatuta egon arte.\nOrduan, nahasi maikena ur pixka batekin, loditzeko. Bota nahasketa ontzi batera, giro-tenperaturan hoztu dadin.\nBerotu labea 200 ºC-ko tenperaturan.\nMasa hozkailutik atera eta luzatu, 6 mm inguruko lodiera utzita.\nHautseztatu 22 zentimetroko beirazko molde bat, irin pixka batekin, eta orea gainean jarri.\nGaineratu dezagun ahabia hotzeko betegarria.\nSareta egiteko, luzatu masa karratuan, eta utzi hondokoa baino pixka bat meheagoa, 3 mm inguru. 12 mm-ko zabalerako zerrenda zuzenak moztuko ditugu.\nAhabien gainean 8 zerrenda jarriko ditugu norabide berean, banda-zabaleraren bereizketa berarekin. Jarri gainerako zerrendak perpendikularki. Ertza pixka bat presionatuko dugu, sareta hondoko masarekin urtzeko.\nOrea arrautza irabiatuarekin margotu eta azukrearekin amaitu. Laberatu 200 °C-tan 10 minutuz, eta, gero, 190 °C-tan 40 minutuz, goitik gorritu arte.\nTarta bi orduz hozten utzi eta zerbitzatu.


Urrunetik gidatua | erritarrak | GAUR8 - mila leiho zabalik\nHauteskunde aurreko aldi luze baten amaierara heldu gara. Ofizialki hamabost egun iraun dituen kanpainak, hilabete luzeak eman ditu gure artean. Ilusio handirik sortu ez duela badiogu ere, ez da oharkabean pasa.\nOntzat ematen dugu, kanpainako ekitaldiak jendartearen boto eskubide askean eragiteko saiakerak direla esaten digutenean. Komunikabide publikoen eta diru publikoaren erabilera ontzat ematen ditugu. Berdintasunean, lehia demokratikoa sustatzen ari diren irudia helarazi digute. Ezarritako hauteskunde sistemaren irizpide kritiko ahula dugulakoan nago.\nJoko politiko horretan, aldian-aldian, hautesleriaren iritzia jasotzeko aitzakian, mozorroturiko inkesten emaitzak tartekatzen dizkigute. Zientzia enpirikoan oinarrituriko ariketak omen dira. Baina zer dago horren azpian? Zenbakiak neutralak ote?\nNire ustez inkesta horien emaitzak eta aditzera emateko moduak arau sortzaileak bilakatzen dira. Ez dago boterean dagoenarentzat inkesten aldeko emaitzak baino kanpaina hoberik.\nCristina Bicchieri filosofo andere italiarrak adierazi bezala, gertaera sozial jakin baten gaineko espektatiba enpirikoek norma edo araua sortzen dute. Joera jakin bat izango duen pertsona kopuruaren araberako ustea, arau sozial bihurtzen omen da. Horrela bada, inkestetako boto joera iragarle ez baino, erakarle bihurtuko litzateke.\nBeraz, hara hor, inkestak jendartearen iritzia azaleratzeko ala jendartean iritzia bideratzeko tresna diren arteko ezbaia. Kontua ez da zientzialaria eta soziologoen egitekoa auzitan jartzea, ordaintzen duenaren borondatea eta erabilera bistaratzea baizik. Azken hauen ustetan, botoa irabazleen norabide berean ematea erabat naturala litzateke. Joera nagusia arau sozial bilakatzea dute helburu. Irabazlearen zaldira igotzeko gonbidapena egina digute.\nZer gertatuko litzateke, ordea, hilabete luze hauetan ikusi dugunak eta erakutsi digutenak ikusminak aldatu izan balitu eta aukera berriak sortuko balira? Arau sozialak ere aldatzeko egiten dira. •


2017ko ekainaren 5eko bilkura | Parlamento de Navarra\n2017ko ekainaren 5eko bilkura\nNoiz argitaratua Astelehena, 2017.eko Ekaina 5\nNAFARROAKO PARLAMENTUKO MAHAIAK ETA ELEDUNEN BATZARRAK GAUR, ASTELEHENA, EKAINAK 5, EGINIKO BILKURAN HARTUTAKO ERABAKIAK\nNafarroako Parlamentuko Mahaiak eta Eledunen Batzarrak bilkura egin dute gaur –astelehena, ekainak 5–, 10:00etan, eta honako erabaki hauek hartu dituzte:\n- Sozietateen gaineko Zergari buruzko abenduaren 28ko 26/2016 Foru Legea hein batean aldatzekoa. Geroa Bai talde parlamentarioko Jokin Castiella Imaz jaunak aurkeztu du.\nProposamena irakurketa bakarreko eta urgentziazko prozeduran izapidetuko da Osoko Bilkuran.\n- Eskaera, Batzordean izapidetu dadin hurrengo mozio hau: Hezkuntza Departamentua premiatzen da hizkuntza eskoletan ikaspostu-kopurua handitu dezan eskatzaile-kopurua eskaintza baino handiagoa den hizkuntzen kasuan. EH Bildu Nafarroa talde parlamentarioko María Esther Korres Bengoetxea andreak aurkeztu du.\n- Horren bidez, Nafarroako Gobernua premiatzen da Nafarroako Kutxa Fundazioaren izaera pribatuan atzera egin dezan eta berriro ere publikoa izan dadin. Nafarroako Alderdi Sozialista talde parlamentarioak aurkeztu du.\n- Horren bidez, Nafarroako Parlamentuak erabaki du hezkuntza-erkidegoa, talde parlamentarioak eta Nafarroako Gobernua elkartuko dituen lan-mahai bat sor dezan, Irakasleen Babeserako Lege bat egiteko. Nafarroako Alderdi Popularreko foru parlamentarien elkarteak aurkeztu du.\n- Horren bidez, Nafarroako Gobernua premiatzen da enpresaren ondorengotzari eta belaunaldien arteko erreleboari buruzko plan bat egin dezan. Nafarroako Alderdi Sozialista talde parlamentarioak aurkeztu du.\n- Horren bidez, Nafarroako Gobernua premiatzen da Nafarroako Toki Ogasunei buruzko martxoaren 10eko 2/1995 Foru Legea alda dezan. Nafarroako Alderdi Sozialista talde parlamentarioak aurkeztu du.\n- Horren bidez, Nafarroako Gobernua premiatzen da gurasotasun positiboa sustatzeko neurriak har ditzan. Nafarroako Alderdi Popularreko foru parlamentarien elkarteko Ana María Beltrán Villalba andreak aurkeztu du.\n- Garapen Ekonomikorako kontseilariarena, Sustapen Ministerioarekin maiatzaren 25ean egindako bileran hitz egindakoa azal dezan. Nafarroako Alderdi Sozialista talde parlamentarioko Santos Cerdán León jaunak aurkeztu du.\n- Eskubide Sozialetako kontseilariarena, Nafarroan mendekotasun-sistemak izandako bilakaera azal dezan. Nafarroako Gobernuak aurkeztu du.\n- Nafarroako Gobernuko lehendakariarena, Nafarroako Ubidearen bigarren fasea zertan den eta Gobernuak horri buruz daukan jarrera azal dezan. Nafarroako Alderdi Popularreko foru parlamentarien elkarteak aurkeztu du.\n- Nafarroako Gobernuko lehendakariarena, abiadura handia Nafarroara iristearen auzia zertan den eta Gobernuak horri buruz daukan jarrera azal dezan. Nafarroako Alderdi Popularreko foru parlamentarien elkarteak aurkeztu du.\n- Barillasko eta Tulebrasko gurasoen ordezkaritza batekin, Cascanteko Santa Vicenta María ikastetxe publikoan heldu den urtean lanaldi jarraitua ezartzearen ondorioak azal ditzan. Unión del Pueblo Navarro talde parlamentarioko Alberto Catalán Higueras jaunak aurkeztu du.\n- Hezkuntza Berriztatzeko Nafar Ekimenaren ordezkaritza batek foru erkidegoko hezkuntza-proiektu berritzaileen esperientziari buruz informa dezan. Geroa Bai, EH Bildu Nafarroa, Podemos-Ahal Dugu eta Nafarroako Alderdi Sozialista talde parlamentarioek eta Izquierda-Ezkerrako foru parlamentarien elkarteak aurkeztu dute..\n- Nafarroako Unibertsitateko Medikuntza Fakultatera. Unión del Pueblo Navarro talde parlamentarioko Begoña Ganuza Bernaola andreak aurkeztu du.\n- Mahaiak eta Eledunen Batzarrak jasotzat eman dute Ultzamako biometanizazio plantari buruzko ikerketa batzordearen maiatzaren 30eko erabakia, zeinaren bidez jakinarazi baitu EH Bildu Nafarroako Maiorga Ramírez Erro hautatu dutela batzordeburu.\n- Iruñeko Rozalejoko Markesaren Jauregiaren fatxadaren egoerari buruzkoa. Unión del Pueblo Navarro talde parlamentarioko Juan Luis Sánchez de Muniáin Lacasia jaunak aurkeztu du.\n- NUPeko Erizaintza Eskolan 2017-2018 ikasturtean biokimikako ikasgaia euskaraz egin ahal izateari buruzkoa. EH Bildu Nafarroa talde parlamentarioko María Esther Korres Bengoetxea andreak aurkeztu du.\n- Iruñeko San Frantzisko ikastetxe publikoko patiorako estalkiari buruzkoa. EH Bildu Nafarroa talde parlamentarioko Miren Aranoa Astigarraga andreak aurkeztu du.\n- Mahaiak eta Eledunen Batzarrak jasotzat eman dute 2017an emandako abalei eta abalatutako zenbatekoei buruzko informazioa.\n- Mahaiak erabaki du Kontuen Ganberari igortzea, azter ditzan, Nafarroako Foru Komunitateko Administrazioak egindako aurrekontu-aldaketak, zeinak 2017ko maiatzaren 30ean sartu baitziren erregistroan.\n- Mahaiak eta Eledunen Batzarrak jasotzat eman dute Kontuen Ganberak udal montepioaren defizitaren banaketari buruzko aholku-txostena eta Nafarroako Kontseiluaren 2016ko fiskalizazio-txostena.\n- Mahaiak erabaki du Altsasun eginen dela 2017ko ekainaren 19ko bilkura.\nAldeko botoa eman dute Ainhoa Aznárez Igarza lehendakariak, Unai Hualde Iglesias lehen lehendakariordeak eta Maiorga Ramírez Erro lehen idazkariak; aurkakoa, berriz, Alberto Catalán Higueras bigarren lehendakariordeak eta Oscar Arizcuren Pola bigarren idazkariak. Eledunen Batzarraren bilkuran, UPN, PSN eta PPNren ordezkariek eskatu dute deialdia geroratzea. Geroa Bai, EH Bildu Nafarroa eta Podemos-Ahal Duguren ordezkariak aurka agertu dira, eta I-Eren ordezkaria Mahaiaren erabakiak zer erabakitzen duen, horrexen alde aldertu da.\n- Adierazpen instituzional bat onetsi da, zeinaren bidez Nafarroako Parlamentuak gure erkidegoa barne hartuko duen Atlantikotik Mediterraneorako trenbide-korridorearekiko bere konpromisoa adierazten baitu.\nNafarroako Parlamentuko Eledunen Batzarrak Geroa Baik aurkeztutako adierazpen instituzional bat onetsi du. Horren bidez, Nafarroako Parlamentuak gure erkidegoa barne hartuko duen Atlantikotik Mediterraneorako trenbide-korridorearekiko bere konpromisoa adierazten du.\nAdierazpeneko lehen puntua aho batez onetsi da. Bigarrena UPNren, Geroa Bairen, EH Bildu Nafarroaren, PSNren eta PPNren aldeko botoarekin onetsi da, Podemos-Ahal Duk eta I-Ek aurkako botoa eman baitute. Hirugarren puntua, berriz, UPNren, Geroa Bairen, PSNren eta PPNren aldeko botoarekin, eta EH Bildu Nafarroaren, Podemos-Ahal Duguren eta I-Eren aurkakoarekin.\n“1. Nafarroako Parlamentuak bere konpromisoa adierazten du gure erkidegoa barne hartuko duen Atlantikotik Mediterraneorako trenbide-korridorearekin, hartara Nafarroa Europarekin konektatuko baita.\n2. Nafarroako Parlamentuak nazioarteko estandarrekin bateragarria den eta behar adinako ahalmena duen trenbide-konponbide baten aldeko apustua egiten du, salgaien eta pertsonen garraio-beharrizanei erantzun egokia emanen diena.\n3. Nafarroako Parlamentuaren ustez, Nafarroako eta Espainiako gobernuek arestian aipatutako trenbide-konponbideari buruzko beste hitzarmen bat adostu behar dute, nafarren interesendako garestia ez den finantzaketa-sistema bat jasoko duena.\nEH Bildu Nafarroa talde parlamentarioak eta I-Eko foru parlamentarien elkarteak zuzenketa bat aurkeztu diote adierazpeneko hirugarren puntuari, bai eta gehitzeko zuzenketa bat ere laugarrenari. Proposamena egin duen taldeak ez dituenez zuzenketa horiek onartu, ez dira bozkatu.\nHona EH Bildu Nafarroak eta I-Ek aurkeztutako zuzenketen testua:\n3. apartatua ordezteko zuzenketa:\n“Nafarroako Parlamentuaren ustez, beharrezkoa da Castejóndik Arrizabalagara bitartean hasitako prestazio handien proiektua berraztertzea; izan ere, trenbide-aukera horrek Erdialdea 1. eremua isolatzea dakar, trenera zuzenean igotzeko aukerarik gabe. Espainiako Gobernuarekin eta ADIFekin sinatutako akordioak berrikustea eskatzen dugu, Erdialderako proiektuaren premiari eta onura sozial eta ekonomikoari buruzko azterlan gaurkotu bat egiteko”.\n4. apartatu bat gehitzeko zuzenketa:\n“Nafarroako Parlamentuaren ustez, beharrezkoa da Estatuak eta ADIFek trenbidearen Nafarroako egungo tartea hobetzea gogoan hartzea, Europako edo nazioarteko zabalerako hirugarren erraila ezartzeko, halako moduan non hobekuntza horrek Nafarroako herritarrei bermatuko baitie ibilbide luzeko tren bat edukitzea eta salgaiak garraiatzea.\n- Adierazpen instituzional bat onetsi da, zeinaren bidez Nafarroako Parlamentuak elkartasuna erakusten baitie errefuxiatu sahararrei.\nNafarroako Parlamentuko Eledunen Batzarrak aho batez onetsi du “Paz y Libertad en el Sahara-Bakea eta Askatasuna Saharan” taldeartekoaren koordinatzaile Ainhoa Unzu Gárate andreak aurkeztutako adierazpen instituzional bat. Horren bidez, Nafarroako Parlamentuak bere elkartasuna adierazten die saharar errefuxiatuei.\n“1. Nafarroako Parlamentuak bere elkartasuna erakusten die errefuxiatu sahararrei.\n2. Nafarroako Parlamentuak dei egiten die entitate eta erakunde publikoei, urgentziaz eta eraginkortasunez areagotu eta gauzatu dezaten errefuxiatuentzako laguntza solidario eta humanitarioa.\n3. Nafarroako Parlamentuak hedabideei, elkartasun-erakundeei eta gizarte zibilari gonbita egiten die ezagutaraz dezaten Mendebaldeko Saharako errefuxiatuen kanpalekuetan bizi duten larrialdi-egoera.\n4. Nafarroako Parlamentuak dei urgentea egiten die gobernuz kanpoko erakundeei, sahararren kausarekin bat egiten duten elkarteei, gizarte zibilari eta Saharako herriaren lagun guztiei, errefuxiatuekiko elkartasuneko eta laguntza humanitarioko ekimenetan parte har dezaten.\n5. Nafarroako Parlamentuak Nafarroako Gobernua eta Espainiako Gobernua premiatzen ditu laguntza humanitarioaren eta garapenerako lankidetzaren arloko lehentasun gisa manten ditzaten sahararren errefuxiatu-kanpalekuekin zerikusia duten laguntza eta proiektuak, bai eta horiek antolatzeko lanetarako laguntza ere”.\n- Nafarroako Gazteriaren Kontseiluak, NUPeko Ikasleen Kontseiluak, Eskola Kontseiluko ikasleen ordezkariek eta Ortzadar LGTBI elkarteak bultzatutako adierazpen instituzional bat onetsi da. Horren bidez Nafarroako Parlamentuak babestu egiten du “Nafarroako Ikasgeletako Bizikidetasunaren aldeko Proiektua”.\nNafarroako Parlamentuak Nafarroako Gazteriaren Kontseiluak, NUPeko Ikasleen Kontseiluak, Eskola Kontseiluko ikasleen ordezkariek eta Ortzadar LGTBI elkarteak bultzatu baitute. Geroa Bai, EH Bildu Nafarroa, Podemos-Ahal Dugu eta Nafarroako Alderdi Sozialista talde parlamentarioek eta Izquierda-Ezkerrako foru parlamentarien elkarteak aurkeztutako adierazpen instituzional bat onetsi dute. Horren bidez, Nafarroako Parlamentuak babestu egiten du Nafarroako Ikasgeletako Bizikidetasunaren aldeko Proiektua.\nAdierazpena UPNren, Geroa Bairen, EH Bildu Nafarroaren, Podemas-Ahal Duguren, PSNren eta I-Eren aldeko botoarekin onetsi da; PPNk aldeko botoa eman dio bigarren puntuai, eta abstenitu egin da lehenengo eta hirugarren puntuetan.\n“1. Nafarroako Parlamentuak babestu egiten du “Nafarroako Ikasgeletako Bizikidetasunaren aldeko Proiektua”, zeina Nafarroako Gazteriaren Kontseiluak, NUPeko Ikasleen Kontseiluak, Eskola Kontseiluko ikasleen ordezkariek eta Ortzadar LGTBI elkarteak bultzatu baitute.\n2. Nafarroako Parlamentuak errespetuan, bizikidetzan eta onarpenean oinarritutako hezkuntza baten aldeko apustu irmoa egiten du; hortaz, bere konpomisoa adierazi nahi du, ikasgeletan ez dadin inor egon beste pertsonak batzuk diskriminatu, bereizi edo are eraso eginen diena beren sexu- joera, generoa, kultura, erlijioa nahiz bestelako bereizketa-mota direla-eta.\n3. Nafarroako Parlamentuak bat egiten du “Nafarroako Ikasgeletako Bizikidetasunaren aldeko Proiektuaren” manifestuarekin, eta Nafarroako Foru Komunitateko herritarrei dei egiten die Iruñean heldu den ekainaren 9an –ostirala– eginen den manifestazioarekin bat egin dezaten”.\n- Onetsi egin da adierazpen instituzional bat. Horren bidez, Nafarroako Parlamentuak arbuiatu egiten ditu Luis Zarraluqui UPNko parlamentariak Gobernuko eledun eta Hezkuntzako kontseilari María Solanari zuzentzeko 2017ko ekainaren 1eko Osoko Bilkuran erabilitako hitzak.\nNafarroako Parlamentuko Eledunen Batzarrak Geroa Bai, EH Bildu Nafarroa eta Podemos-Ahal Dugu talde parlamentarioek eta Izquierda-Ezkerrako foru parlamentarien elkarteak aurkeztutako adierazpen instituzional bat onetsi dute. Horren bidez, Nafarroako Parlamentuak arbuiatu egiten ditu Luis Zarraluqui UPNko parlamentariak Gobernuko eledun eta Hezkuntzako kontseilari María Solanari zuzentzeko 2017ko ekainaren 1eko Osoko Bilkuran erabilitako hitzak.\nGeroa Baik, EH Bildu Nafarroak, Podemos-Ahal Duguk, PSNk eta I-Ek aldeko botoa eman dute; UPNk eta PPNk, berriz, aurkakoa.\n“Nafarroako Parlamentuak arbuiatu egiten ditu Luis Zarraluqui UPNko parlamentariak Gobernuko eledun eta Hezkuntzako kontseilari María Solanari zuzentzeko 2017ko ekainaren 1eko Osoko Bilkuran erabilitako hitzak, ez dutelako ezertarako ere laguntzen erakunde publikoek bultzatu beharreko genero-berdintasuna lortzeko”.\nMahaiak, bestalde, ez du onartu Luis Zarraluqui Ortigosa foru parlamentariak egindako eskaria, 2017ko ekainaren 1eko Osoko Bilkuraren bilkura-egunkaritik kentzekoa Hezkuntzako kontseilari eta Nafarroako Gobernuaren eledun María Solanari zuzendutako honako hitz hauek: “oso ederra ere badela esango nuke”.\nMahaiak ez du eskaria onartu ez delako Legebiltzarraren Erregelamenduan ezarritako prozeduraren araberakoa. Aurkako botoa eman dute Ainhoa Aznárez Igarza lehendakariak, Unai Iglesias Hualde lehen lehendakariordeak eta Maiorga Ramírez Erro lehen idazkariak; aldeko botoa, berriz, Alberto Catalán Higueras bigarren lehendakariordeak eta Oscar Arizcuren Pola bigarren idazkariak.\n- Adierazpen instituzional bat onetsi da, zeinaren bidez Nafarroako Parlamentuak erreferendum bat egin dadin exigitzen baitu, monarkiaren eta errepublikaren artean hautatzeko.\nNafarroako Parlamentuak Izquierda-Ezkerrako foru parlamentarien elkarteak aurkeztutako adierazpen instituzional bat onetsi du. Horren bidez, Nafarroako Parlamentuak erreferendum bat egin dadin exigitzen du, monarkiaren eta errepublikaren artean hautatzeko.\n“1. Nafarroako Parlamentuak erreferendum lotesle bat egin dadin exigitzen du, Espainiako Estatuko herritarrek erabaki dezaten ea monarkiaren edo errepublikaren alde egiten duten estatu-molde gisa.\n2. Nafarroako Parlamentuak erabaki du adierazpen hau Nafarroako Gobernuari eta Errege Etxeari igortzea”.\nI-Ek aurkeztutako adierazpenaren proposamenak bi puntu gehiago zituen, baina baztertu egin dira UPNren, Geroa Bairen, PSNren eta PPNren botoekin; aldeko botoa eman dute EH Bildu Nafarroak eta I-Ek, eta Podemos-Ahal Dugu abstenitu egin da.\nHona baztertutako puntuak:\n“2. Nafarroako Parlamentuak arbuiatu egiten du Felipe VI.a Erregeak eta Leticia Erreginak heldu den ekainaren 6an Nafarroara eginen duten bisita.\n3. Nafarroako Parlamentuaren ustez, bisita horren karietara eginen diren ekitaldietan ez du parte hartu behar ez Gobernuaren ez Nafarroako Parlamentuaren ordezkaririk”.\n- Onetsi egin da adierazpen instituzional bat, zeinaren bidez Nafarroako Parlamentuak gaitzetsi egiten baititu Londresen eta Kabulen (Afaganistan) izandako atentatuak.\nNafarroako Parlamentuko Eledunen Batzarrak aho batez onetsi du Ainhoa Aznárez Igarza lehendakariak aurkeztutako adierazpen instituzional bat. Horren bidez, Nafarroako Parlamentuak gaitzetsi egiten ditu Londresen eta Kabulen (Afaganistan) izandako atentatuak.\n“1. Nafarroako Parlamentuak gaitzetsi egiten du Londresen ekainaren 3an izandako atentatua, 7 hildako eta dozenaka zauritu eragin zituena. Halaber, Nafarroako Parlamentuak gaitzetsi egiten du Kabulen (Afganistan) maiatzaren 31n kamioi-bonba batekin egindako erasoa, 90 hildako eta ehunka zauritu eragin zituena.\n2- Nafarroako Parlamentuak bere doluminak eta elkartasuna helarazi nahi dizkie zuzenean nahiz zeharka kaltetutako pertsona guztiei.\nParlamentuko lehendakariak Legebiltzarreko zuzendaritza-organoei jakinarazi die Legebiltzarraren fatxadako banderak haga erdian paratuko direla ekainaren 7ra arte –asteazkena–, eta Nafarroako Gobernuak deitutako elkarretaratzean parte hartzeko gonbita egin du.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2020 / 03 / 17\n2020ko Martiaren 17a, Martitzena\nEBANJELIOA ( Mateo 18, 21-35 )\nAldi haretan, Pedrok, Jesusegana hurreraturik, honan esan eutson:\n- «Jauna, nire anaiak hutsik egiten badeust, zenbat bider parkatu behar deutsat? Zazpi bider?».\n- «Zazpi bider ez, zazpitan zazpi hamar bider baino».\nHorregaitik, Zeruetako Erreinua, morroiakaz bere hartuemonak garbitu nahi izan zituan erregearen antzekoa da. Hasteko, hamar mila talentu zor eutsozan bat ekarri eutsoen. Eta nondik ordaindurik ez eukala-ta, nagusiak agindu eban haren emazte, seme-alaba eta eukazan guztiak saltzeko, eta holan zorrak ordaintzeko. Morroiak, nagusiaren oinetan ahuspezturik, arren bai arren esaten eutson:\n- "Emoidazu epea, eta dana ordainduko deutsut".\nErruki izan eban nagusiak morroia, askatu eban eta parkatu egin eutson zorra.\nMorroi horrek, urten ebanean, hor topetan dau ehun denario zor eutsozan bere morroi lagun bat; samatik heldu eta, ito beharrez, honan eraso eutson:\n- "Ordaindu egidazu zor deustazuna".\nEta lagunak, haren oinetan ahuspezturik, arren bai arren esaten eutson:\nBaina bestea ezetzean egoan; eta joan eta giltzapean sartu eban, zorra ordaindu arte.\nHaren morroi lagunak, jazo zana ikusita, biziro atsekabeturik gelditu ziran; eta nagusiagana joan eta salatu egin eutsoen dana. Orduan nagusiak deitu ta esan eutson:\n- "Morroi gaizto hori, zor guztia parkatu deutsut, eskatu deustazulako; ez ete zan bidezkoa, zeu ere zure morroi lagunaz errukitzea, ni zugaz errukitu nazan lez?".\nEta nagusiak, hasarratuta, zigorlarien eskuetan itzi eban, zor guztia ordaindu arte.\nZuoi ere bardin egingo deutsue zeruetako nire Aitak, alkarri bihotzez parkatzen ez badeutsazue».\n- Eleizeari buruzko berbaldiaren bigarren atalera heldu gara (Mt 18); hain zuzen ere, batak besteari egindako irainaren parkamena. Pedro dogu Jesusegaz berbalagun (21. a.): lehenagoko mugabako eta edozetariko mendeku-moldeetatik aldendu gura dau (Hs 4, 23: Lamec haren mendekutik); bera prest dago “zazpi bider” parkatzeko; esanguratsua bere parkatzeko bihotz-zabaltasuna (21. a.). Jesusen erantzunean azkenbako parkamen-neurria ezarten da (22. a.). Neurri hau onartzera deitua dago kristaua.\n- Ikasleak zeruko Aitagandik ikasi beharra dauke (35. a.). Morroiaren zorra benetan haundia; kopurua esanahirik haundiena da, baina ugazaba erruki jako (27. a.; Jesusen sentimentuak Lazaro adiskidearen heriotza adierazoteko darabilen berba berbera dakar hemen): bere bihotz-zabaltasuna agertuz dohango parkamenaren bidez. Baina morroi hau huskerizko zorra eutson morroi lagunagaz aurkitzen da (28-30. aa.). Pozik eta errez parkatu behar eutson zor txiki hori, ustez; baina ez zan izan holan, eta bere jarrerea zorrotza izan zan. Jaso eban mesedeak ez eutson bihotza aldatu. Horregaitik, hemen dator azken erakutsia: Jaungoikoaren epaia eta zigorra merezidu dau. Hortik sortzen dan ondorioa argi dago: gizakiak anaiari deutson parkamenak kondizionatzen dau Aitaren parkamena.\n- Parabolan agertzen diran ertz biak neurriz gainekoak dira; holan erakutsi gura deuskun erakutsia nabarmenago dago begibistan. Egia esan, Nazareteko Maisuaren ahaztu ezineko erakutsiaren aurreran gagoz: ez dau izten ezelango zirrikiturik, norbere erara hartu eta erabilteko bere helburua. “Beti” dinoanean, beti da; Jesusen eritxiz, ez dago biderdirik, ez ihesbiderik.\n- Eta proposamen eta eskabide honek oinarrizko indarra dau eta bertatik hartzen dau kendu ezineko sendotasuna: horixe da Jaungoikoaren jokabidea, beti errukiz beterikoa; Jesusen esanetara, ezin da bestetara hartu eta erabili. Halan dalarik, bere jarraitzaileei bete beharreko jarreratzat ezarten deutse; “erredoble” esateraino (“zazpitan zazpi hamar bider”); esaera bihur eta zentzunbakoa, nundik oraturik ez daukana: “Zuoi ere bardin egingo deutsue nire zeruetako Aitak, alkarri bihotzez parkatzen ez badeutsozue” (35. a.) “Bihotzez”, bide garbia; bestelako dana azaleko zuriketa bat besterik ez da (hori onenera jota). Zein da nik parkamenaren aurrean dodan jarrerea? Erreza? Nekeza? Bihotzez edo... baldintzatua? Eta... Jaungoikoarena?\n“Jesus, erakutsi egidazu makala nazala autortzen eta bihotzez parkatzen; baina ulertuazo egidazu neurri barik parkatu beharra daukadala iraindu nauen guztiei.”